text:
पता ना हमहन भोजपुरियन के कवन कीड़ा कटले रहेला कि 8वीं अनुसूची, 8वीं अनुसूची के माला जपत रहीला. सरकार से त सभे माँगत बा बाकिर का कबो सोचले बानी जा कि भोजपुरी के हमनी का का देत बानी जा.
भोजपुरी प्रेमियन के कई गो खाँचा में डालल जा सकेला. एक त ऊ लोग बा जे बस भोजपुरी से प्रेम करेला आ ओकरा ला काम करत रहेला. एक ऊ लोग बा जे भोजपुरी के नाम पर कुछ बना कमा लीहल चाहत बा. फेर कुछ लोग अइसनो बा जे बात त भोजपुरी के करी बाकिर हिन्दी बूके से बाज ना आई. कुछ लोग भोजपुरी के रुसवाईए में लागल रहेला ओकर कमजोरी, ओकर दोस देखावत. अब के कवना खाँचा में बा, केकरा के नीमन कहल जाव केकरा के बाउर, ई त रउरे सभे अपना अपना हिसाब से तय कर लीं. हम ना त भोजपुरी के ठेका ले के रखले बानी ना केहू हमरा के जिम्मा दिहले बा भोजपुरी ला काम करे के! अपना मन से आपन जाँगर ठेठावत, आपन पइसा लगा के, अपना मनमर्जी से काम करत रहीलें. पार लागल त कइनी ना पार लागल त मुँह तोप के सूत गइनी.
बाकिर आज अतना कुछ लिखे के जरूरत एहसे पड़ गइल कि भोजपुरी खातिर काम करे वालन में विश्व भोजपुरी सम्मेलन, विश्व भोजपुरी सम्मेलन के मुखपत्र समकालीन भोजपुरी साहित्य के नयका अंक सामने पड़ल बा आ हम देखत बानी ओहमें हिन्दी में लिखल एगो आलेख. आलेख कवनो दुसर तिसर आदमी नइखे लिखले, लिखले बाड़न पत्रिका के सह संपादक बलभद्र जी, आ ओकरा के शान से चुनले बाड़न पत्रिका में जगह देबे खातिर संपादक अरूणेश नीरन. नीरन जी के बिना भोजपुरी पता ना कहवाँ हेराइल बिलाइल रहीत. ई त धन्यभाग भोजपुरी के जे एकरा अरुणेश नीरन जी जइसन लोग भेंटा गइल. विश्व भोजपुरी सम्मेलन के केहु नाम लेब चाहे मत लेब, बाकिर भोजपुरी के धंधा में लागल लोग नीरन के बिसरा ना सके. हँ त इहे अरुण जी समकालीन भोजपुरी साहित्य में हिन्दी में लिखल एगो आलेख के शान से जगहा दिहले बाड़न काहे कि आलेख उनुका सह संपादक बलभद्र के लिखल ह आ अपना लोग के जे आगे ना बढ़ावे त ऊ आगे कइसे रही.
बस हमरा के केहु समुझा सके त समुझा देव कि भोजपुरी के समकालीन साहित्य में हिन्दी के कवन काम? कवनो हिन्दी पत्रिका में इहे लेख छपल रहीत त हमहीं एकर गुणगान करे में कवनो कोर कसर ना छोड़ले रहतीं. बाकिर भोजपुरी पत्रिका में छपल बरदाश्त नइखे होखत. भोजपुरी पत्रिका में छपे खातिर कवनो रचना के भोजपुरी में होखल पहिला शर्त होखे के चाहीं. अब या त संपादक जी के एह पर नजर ना पड़ल भा अपना व्यस्तता का चलते उनुका इहो ना मालूम होखी कि उनका संगठन के मुखपत्र में छपत का बा. हो सकेला कि अबले एह लेख के देखलहुं ना होखब.
हमहूं एह बात के अतना बेहयाई से लिखत बानी त एही भरोसे कि भोजपुरी के कर्णधारन का लगे समय ना होखे भोजपुरी पढ़े के. ऊ लोग त हिन्दी भा अंगरेजी में आपन बात कहेला, सोचेला. नीरनो जी का जिम्मे अतना काम बा कि का करसु. कबो मारीशस, कबो सूरीनाम, कबो एह शहर त कबो ओह शहर. कतना आ का का करसु अकेला नीरन!
बाकिर जे लोग एह लेख के पढ़त बा से त बता सकी कि विश्व भोजपुरी सम्मेलन के मुखपत्र में ओकरे सह संपादक के लिखल हिन्दी आलेख का बारे में का कहल जाव. मखमल में टाट के पैबन्द कि टाट में मखमल के? हम ई नइखीं मानत कि बलभद्र के भोजपुरी लिखे ना आवत होखी. भोजपुरी ना आइत त भोजपुरी कविता पर अइसन बढ़िया आलेख कइसे लिखाइल रहीत. त फेर एकरा के हिन्दी में काहे लिखलन, आ लिखलन त समकालीन भोजपुरी साहित्य में काहे शामिल करवलन? का एह चलते कि ऊ एकर सह संपादक हउवन?
जबाब सभके मिल के खोजे के बा. आ जबाब खोजल भोजपुरी के 8वीं अनुसूची में शामिल करावे से पहिले कर लीहल जरुरी होखे के चाहीं.
– ओम प्रकाश सिंह


c: text/html

text:
देश दुनिया के खबर, सोमार 29 अगस्त का दिने
देश
- सोमार का दिने केंद्र सरकार सकार लिहलसि कि भीख मांगल अबहियो देश के बड़हन सामाजिक समस्यन में से एगो बावे बाकिर एकरा बावजूद ओकरा नइखे मालूम कि देश मे भिखारिअन के गिनिती कतना में बा.
- घूस लेते पकड़ाइल आयकर आयुक्त दयाशंकर
- सर्वोच्च न्यायालय से सोमार के कहल गइल बा कि चार जून के रामलीला मैदान से योग गुरु बाबा रामदेव के निकाल बाहर कइला का मामिला में केंद्रीय गृह सचिव अउर दिल्ली पुलिस के दाखिल हलफनामन में कुछुवो साफ नइखे बतावल गइल.
- एकीकृत रक्षा स्टाफ के प्रमुख वाइस एडमिरल शेखर सिन्हा का आवास का बहरी तैनात एगो सुरक्षाकर्मी ने सोमार का दिने अपने बंदूक से गोली मारके आत्महत्या कर लिहलसि.
- प्रधानमंत्री रहल राजीव गांधी के हत्यारन के फाँसी से बचावे खातिर तमिलनाडू में अदालत में याचिका लगावल गइल बा आ जगहे-जगह प्रदर्शन कइल जा रहल बा आ कुछ लोग आपन जानो दे देबे के धमकी दिहले बा. करुणानिधि के पार्टी डीएमके एह बाति के बड़हन मुद्दा बना लिहले बावे.
- केंद्रीय दूरसंचार मंत्री कपिल सिब्बल कहले बाड़न कि देश में आइल दूरसंचार क्रांति से गांव के लोगन के बेसी फायदा नइखे मिलल.
- कानून अउर न्याय सम्बंधी संसद के स्थायी समिति के अध्यक्ष अभिषेक मनु सिंघवी फेर कहले बाड़न कि मानसून सत्र से पहिले लोकपाल विधेयक पर सिफारिश सउँप दीहें बाकिर इहो कहलन कि एकरा के पारित करावे के कवनो समय सीमा ना बतावल जा सके.
- मैसूर के पूर्व शासक कृष्ण राज वोदयार-चतुर्थ के सौ साल पुरान रॉल्स रॉयस कार के निलामी से 4,00,000 पाउंड (6,50,000 डॉलर) मिले के उम्मीद कइल हा रहल बा.
- मुम्बई में मूसलधार बारिश से 15 जने के मौत. कई रेलगाडी बन्द.
- छत्तीसगढ़ विधानसभा सत्र के पहिला दिने सदन में हंगामा कइला का चलते कांग्रेस के 37 गो अउर बसपा के एगो विधायक के दिन भर खातिर निलम्बित कर दिहल गइल.
- मध्य प्रदेश के उज्जैन में महाकालेश्वर के सावन-भादो के अंतिम सवारी सोमार का दिने धूमधाम से निकालल गइल.
- राष्ट्रपति 3 दिन का यात्रा पर केरल चहुँपली.
- भारतीय जनता पार्टी के कहना बा कि राजीव गांधी के हत्यारन, मुरुगन, सनथन अउर पेरारिवलन, के पक्ष में मुकदमा लड़े के फैसला अधिवक्ता राम जेठमलानी के ह आ ओकरा से पार्टी के कवनो लेना देना नइखे.
- हास्य अभिनेता आ व्यंग्यकार जसपाल भट्टी के कहना बा कि भ्रष्टाचार विरोधी आंदोलन के सफलता खातिर धन्यवाद अन्ना हजारे, सरकार भा केहू अउर के दिहला का जगहा जेल में बंद ए. राजा, सुरेश कलमाडी आ कनिमोझी के देबे के चाहीं जे लोग भ्रष्टाचार के अतना ऊँचाई दिहल.
- योजना आयोग के उपाध्यक्ष मोंटेक सिंह अहलूवालिया कहले बाड़े कि 12वीं पंचवर्षीय योजना में आर्थिक नीति बनावत समय खास तौर से सीमित संसाधनों के आवंटन में अधिका पारदर्शिता ले आवे के इंतजाम कइल जाई.
- मध्य प्रदेश के छिंदवाड़ा जिले में पोला पर्व के दुसरका दिने गोटमार मेला में भइल पत्थरबाजी में 30 से अधिका लोग चुटहिल भइल बा. ई पत्थरबाजी कवनो झगड़ा खातिर ना होके पुरान परम्परा निभावे खातिर भइल.
- मणिमहेश तीर्थयात्रा के तहत भगवान शिव के पवित्र छड़ी यात्रा सोमार का दिने चम्बा से ढोलक के थाप आ शहनाई का गूंज का बीच शुरू हो गइल बा.
- गुजरात उच्च न्यायालय राज्य के पूर्व मंत्री हरेन पंड्या हत्याकांड में 12 गो आरोपियों के हत्या के आरोप से बरी कर दिहलसि बाकिर आपराधिक षड्यंत्र समेत बाकी आरोप बनवले रखलसि.
- अस्पताल में भरती करावल अन्ना हजारे के स्वास्थ्य में सुधार हो रहल बा. अबही ले उनुका के सामान्य भोजन नइखे दिहल जात.
- अन्ना हजारे के समर्थन में पिछला हफ्ता आत्मदाह करे के कोशिश में झँउसल दिनेश यादव के आजु सोमार का दिने अस्पताल में मौत हो गइल.
- इंदौर में जाली नोट का साथे दू आदमी गिरफ्तार. दुनु महाराष्ट्र से जाली नोट ले आके एहिजा चलावत रहले.
- तमिलनाडु के मुख्यमंत्री जे. जयललिता सोमार का दिने तमिलनाडु के लोग के बतवली की उनुका लगे प्रधानमंत्री रहल राजीव गांधी के हत्यारन के माफी देबे के अधिकार नइखे.
- येदियुरप्पा की जमानत याचिका कर्नाटक हाई कोर्ट में सोमार का दिने खारिज कर दिहल गइल.
- तृणमूल कांग्रेसो बनाई आपन छात्र संगठन. एह संगठन के लोग दू साल शहर आ गाँव में सेवा दी जवना का बाद ओह लोग के प्रशिक्षण अउर नौकरी दिहल जाई.
- स्वामी अग्निवेश के एगो विवादित वीडियो सामने आइल बा जवना में उनुका के कपिल सिब्बल से बतियावत आ अन्ना का खिलाफ टिप्पणी करत देखावल गइल बा. अग्निवेश एह वीडियो के फेर बदल कइल बतवले बाड़े.
- राजस्थान के टोंक जिला में अतवार का दिने 32 साल के एगो इंजीनियर अपना ससुराल में अपना पत्नी आ तीन गो दोसर रिश्तेदारन के गोली मारके हत्या कर दिहलसि आ बाद में
दुनिया
- लीबिया के विद्रोही संगठन प्रमुख कहले बाड़न कि तानाशाह मुअम्मार गद्दाफी अबही कहाँ आ कवना हाल में बा एकर पता त नइखे बाकिर ऊ अबहियो एगो खतरा बनल बा.
- दया का आधार पर माफी पवले लॉकरबी विमान बम कांड के साजिशकर्ता लीबिया का राजधानी त्रिपोली में अपना महतारी का घर में मिलल बा. पहिले सोचल गइल रहे कि ऊ मुअम्मार गद्दाफी का साथे भाग गइल बा. लाकरबी कांड में 270 लोग के जान गइल रहे.
- लीबिया में मार्च में विद्रोह भड़कला का बाद कर्नल गद्दाफी के सेना के गिरफ्तार कइल करीब 50 हजार विद्रोहियन के पता नइखे लागत.
- जापान के वित्त मंत्री योशिहिको नोडा ओहिजा के अगिला प्रधानमंत्री बने का तइयारी में बाड़न.
- रूस के राष्ट्रपति दमित्रि मेदवेदेव चार दिसम्बर के ओहिजा के संसद के चुनाव करावे के एलान कइले बाड़न.
- भारत के राष्ट्रीय सुरक्षा सलाहकार शिवशंकर मेनन प्रधानमंत्री मनमोहन सिंह के बांगला देश के दौरा पर जाये से पहिले बांग्लादेश जा के ओहिजा के शीर्ष अधिकारियन का साथे विस्तार से बतियवले.
- प्रधानमंत्री मनमोहन सिंह नेपाल के नयका प्रधानमंत्री बाबूराम भट्टराई के बधाई दिहले आ उनुका के भारत आवे के नेवतो दिहले.
- ईरान के सर्वोच्च नेता अयातुल्ला अली खमेनेई ईद-उल-फितर का मौका पर 1,218 कैदियन के माफी दे दिहले बाड़न.
- नेपाल के नवका चुनाइल प्रधानमंत्री बाबूराम भट्टराई आजु अपना पद आ गोपनीयता के शपथ ले लिहलन.
- इराक के राजधानी बगदाद में एगो मस्जिद में भइल आत्मघाती विस्फोट में 28 लोग के मौत हो गइल आ 40 जने घवाहिल हो गइले.
व्यापार व्यवसाय
- केंद्रीय वित्त मंत्री प्रणब मुखर्जी के कहना बा कि यदि भारत आपन उच्च विकास दर बनवले राखे त वैश्विक अस्थिरता का माहौल में पूंजी के प्रवाह भारत ओरी हो सकेला.
- शेयर बाजार लगवलसि छलांग, सेंसेक्स 567 अंक ऊपर चढ़ के बंद भइल.
- 2जी स्पेक्ट्रम आवंटन मामिला के सुनवाई करत सीबीआई अदालत 17 आरोपियन का खिलाफ आरोप तय करे पर आपन आदेश सुरक्षित राख लिहलसि.
- दूरसंचार मंत्री कपिल सिब्बल सोमार के कहले कि पुरान सरकारी कम्पनी वीएसएनएल के जरूरत से अधिका जमीन बेचे का बारे में कैबिनेट नोट तइयार कर लिहल गइल बा. आ अब एकरा के मंजूरी खातिर मंत्रिमंडल का सोझा भेजल जाईई.
- जवान बनवले राखे वाली गोली बेचे खातिर दू गो जापानी कंपनी भारत में आ रहल बाड़ी सँ. देश में एक अरब डॉलर के पोषण आ दवा बाजार बा.
- गैर-बैंकिंग वित्तीय कम्पनियन खातिर भारतीय रिजर्व बैंक नया नीति प्रस्ताव रखले बा. एह नियम का बाद कवनो गैर-बैंकिंग कम्पनी के 25 फीसदी भा ओहसे बेसी हिस्सेदारी बेचे खरीदे से पहिले रिजर्व बैंक से अनुमति लेबे के होई.
- चीन में पिछला छह महीना में चर्बी घटावे वाली गैर-कानूनी दवा के निर्माण आ बिक्री के आरोप में 989 लोग के गिरफ्तार कइल गइल बा.
मनोरंजन
- अभिनेता आमिर खान मणिपुर की मानवाधिकार कार्यकर्ता इरोम चानू शर्मिलो के समर्थन कइले बाड़न. शर्मिला पूर्वोत्तर राज्यन में लागू सशस्त्र बल (विशेष शक्तियां) अधिनियम के हटावे खातिर पिछला दस साल से बेसी से भूख हड़ताल पर बाड़ी.
- सांसदन का खिलाफ टिप्पणी का चलते आलोचना झेलत ओमपुरी का साथे अइलन अनुपम खेर. अलग बाति बा कि ओम पुरी आपन कहल बात खातिर माफी मँगले बाड़न.
- सांसदन के अनपढ़, गँवार, नालायक वगैरह कहला खातिर अभिनेता ओम पुरी माफी मँगले बाड़न, ओम पुरी के कहना बा कि ऊ जज्बात मे “बहक” गइल रहलन. ओम पुरी आ किरण बेदी का खिलाफ संसद में विशेषाधिकार हनन प्रस्ताव के सूचना दिहल गइल बा.
खेल
- मप्र में खेल पुरस्कार के राशि दोगुना कर दिहल गइल बा.
- विश्व एथलेटिक्स चैम्पियनशिप : विश्व एथलेटिक्स चैम्पियनशिप के 13वां संस्करण में आजु भारत खातिर कवनो बड़हन खबर त ना रहल बाकिर विकास गौड़ा चक्का फेंक स्पर्धा के फाइनल में पहुंचल बाड़े.
- विश्व एथलेटिक्स चैम्पियनशिप में अमेरिका के कार्मेलिटा जेटर दुनिया के सबले तेज धाविका बन गइल बाड़ी.
- जापान के कोजी मुरोफुसी ने 13वां विश्व एथलेटिक्स चैम्पियनशिप के हैमर थ्रो स्पर्धा के स्वर्ण पदक अपना नामे कर लिहलन.
- विश्व के माथ वरीयता वाली डेनमार्क के महिला टेनिस खिलाड़ी कैरोलिन वोजनियास्की लगातार चउथा बेर डब्ल्यूटीए न्यू हैवन टूर्नामेंट के एकल खिताब जीतके वीनस विलियम्स, मार्टिना नवरातिलोवा अउर स्टेफी ग्राफ जइसन महान खिलाड़ियन का सूची में शामिल हो गइल बाड़ी.
- भारत के शीर्ष वरीयता प्राप्त एकल टेनिस खिलाड़ी सोमदेव देवबर्मन पेशेवर टेनिस संघ (एटीपी) के टटका विश्व वरीयता एकल क्रम में 64वां जगहा पर बनल बाड़न.
- वेनेजुएला का साथ दू सितम्बर के सॉल्ट लेक स्टेडियम में होखे वाला दोस्ताना अंतर्राष्ट्रीय मुकाबला खेले अर्जेटीना के राष्ट्रीय फुटबाल टीम राष्ट्रीय कोच अलेजांद्रो साबेला का देखरेख में आजु भारत आ गइल.
- भारत के चक्का फेंक खिलाड़ी विकास गौड़ दक्षिण कोरिया में हो रहल 13वां विश्व एथलेटिक्स चैम्पियनशिप के फाइनल में पहुंच गइल बाड़न.
- कपार में लागल गम्हीराह चोट से ना उबर पवला का चलते गौतम गंभीर के एकदिना खेलला पर संदेह बा आ ऊ वापिस लवटि सकेलें.
- इथियोपिया के युवा धावक 22 वर्षीय इब्राहिम जेइलान 13वां विश्व एथलेटिक्स चैम्पियनशिप के 10,000 मीटर स्पर्धा के स्वर्ण पदक जीत के आपन सपना पूरा लिहलन.
- आजु खेल दिवस का अवसर पर राष्ट्रपति प्रतिभा पाटील एगो विशेष समारोह में निशानेबाज गगन नारंग को देश के सर्वोच्च खेल सम्मान-राजीव गांधी खेल रत्न से सम्मानित कइली. एकरा अलावे 19 गो दोसर खिलाड़ियन के अर्जुन पुरस्कार से सम्मानित कइल गइल.
- अनेके स्पर्धा में ओलम्पिक क्वालीफायर ना मिल पवला का बाद पाकिस्तान 2012 लंदन ओलम्पिक खातिर कुश्ती, निशानेबाजी, एथलेटिक्स अउर तैराकी स्पर्धा में वाइल्ड कार्ड देबे के निहोरा कइले बा.
- भारत के दीपिका कुमारी पोलैंड के लेग्निका में होत विश्व युवा तीरंदाजी चैम्पियनशिप के महिला रिकर्व स्पर्धा के जूनियर वर्ग में स्वर्ण पदक हासिल कर लिहली.

robotstxt: allowed

filter: keep


text:
24 जनवरी के यूपी दिवस मनावल जाला … यूपी दिवस मनावे खातीर योगी सरकार पूरा तैयारी कर लीहले बा… जवन कि आज से अगला तीन दिन तक मनावल जाइ… सांस्कृतिक परंपरा अउर धरोहर के बढ़ावा देवे के मकसद से इ आयोजन कइल जाता … इ खास मौका प योगी सरकार बहुप्रचारित एक जनपद एक उत्पाद योजना के भी शुभारंभ करीहन…
एकरा साथ ही आज मुख्यमंत्री योगी आदित्यनाथ अउर उनकर सरकार के मंत्री 51 हजार करोड़ रुपये के योजना के शिलान्यास व लोकार्पण करीहन…
एकरा साथ ही राज्य के अलग अलग जिला में भी यूपी दिवस मनावल जाइ… अउर उन लोग को सम्मानित कइल जाइ… जेकरा वजह से यूपी के मान दुनियाभर में बढ़इले बा
दरअसल राज्यपाल राम नाईक वर्ष 2014 में तत्कालीन मुख्यमंत्री अखिलेश यादव से यूपी दिवस मनावे के आग्रह कइले रहन … राज्यपाल के दलील रहे कि महाराष्ट्र में बसल भारतीय हर साल यूपी दिवस मनावे लन बाकी यूपी में ही एकरा के ना मनावल जाला …
हालांकि तब अखिलेश यादव इ मांग के अनसुना कर दिहले रहन … बाकी योगी सरकार एकरा के लेके सहमति जतइलन …
उत्तर प्रदेश यानि यूपी के नाम पहले यूनाईटेड प्राविंस रहे… जेकरा के 24 जनवरी, 1950 के बदलकर उत्तर प्रदेश कर दिहल गइले… अभी तक मुंबई में रहे वाला यूपी वासी यूपी दिवस मनावत रहेलन बाकी अब एकर जश्न लखनऊ में पहीली दफा मनावल जाता …


text:
लेखकवृंद
- अभय कृष्ण त्रिपाठी "विष्णु"
- अमरकांत
- अरुण शीतांश
- आचार्य महेन्द्र शास्त्री
- आर. डी. एन. श्रीवास्तव
- आसिफ रोहतासवी
- इंजीनियर राजेश्वर
- कन्हैया प्रसाद तिवारी
- कन्हैया सिंह 'सदय'
- कमला प्रसाद मिश्र ‘विप्र’
- कुबेरनाथ मिश्र 'विचित्र'
- कुलदीप नारायण ‘झड़प’
- कैलाश गौतम
- गंगा प्रसाद 'अरूण'
- गंगाशरण शर्मा
- गायत्री सहाय
- गोरख पाण्डेय
- चंद्रशेखर मिश्र
- चन्द्रभूषण पाण्डेय
- चन्द्रशेखर प्रसाद ‘परवाना’
- जगदीश खेतान
- जनकदेव जनक
- जनकवि भोला
- जयशंकर प्रसाद द्विवेदी
- जितराम पाठक
- जौहर शफियाबादी
- डा उमेशजी ओझा
- डा. गोरख प्रसाद मस्ताना
- डा. डी.टी. राव "बेकाम"
- डा. बच्चन पाठक 'सलिल'
- डा. रीता सिन्हा
- डा0 शत्रुधन पाण्डेय
- डाॅ. राजेन्द्र प्रसाद सिंह
- डॅा० जयकान्त सिंह 'जय'
- डॉ अशोक द्विवेदी
- डॉ ओम प्रकाश सिंह
- डॉ जनार्दन सिंह
- डॉ. रामरक्षा मिश्र विमल
- डॉ.कमल किशोर सिंह
- तेग अली-तेग
- दिलीप कुमार
- दिलीप कुमार पाण्डेय
- दूधनाथ उपाध्याय
- देवेन्द्र आर्य
- धरीक्षण मिश्र
- नन्दकुमार त्रिपाठी
- नर्वदेश्वर पाण्डेय देहाती
- परिचय दास
- पाण्डेय कपिल
- प्रभाकर पांडेय
- प्रभुनाथ उपाध्याय
- प्रभुनाथ मिश्र
- प्रभुनाथ सिंह
- प्रशान्त पाण्डेय
- प्रसिद्ध नारायण सिंह
- प्रो. हरिकिशोर पाण्डेय
- बाबू रघुबीर नारायण
- बिसराम
- बेढब बनारसी
- बेबाक जौनपुरी
- भगवती प्रसाद द्विवेदी
- भिखारी ठाकुर
- भोला प्रसाद ‘आग्नेय’
- भोलानाथ 'भावुक'
- भोलानाथ गहमरी
- मनोरंजन प्रसाद सिंह
- महेन्द्र मिश्र
- मास्टर अजीज
- मुकुन्द मणि मिश्रा
- मृत्युंजय अश्रुज
- मोती बी.ए.
- रसिक बिहारी ओझा 'निर्भीक'
- राजीव उपाध्याय
- राधामोहन चौबे 'अंजन'
- राम जियावन दास 'बावला'
- रामदरश मिश्र
- रामनारायण उपाध्याय
- रामविचार पाण्डेय
- रामेश्वर सिंह 'कश्यप'
- राहुल सांकृत्यायन
- लाल बिहारी गुप्ता 'लाल'
- विवेकी राय
- विश्वनाथ प्रसाद 'शैदा'
- शशि प्रेमदेव
- सत्यनारायण मिश्र ‘सत्तन'
- सुरेश कांटक
- सौरभ पाण्डेय
- हीरा ठाकुर
- हीरा डोम
लिट्टी - केशव मोहन पाण्डेय
केशव मोहन पाण्डेय जी के काथा कहे के ढ़ंग, सबद औरी भाव भोजपुरिया समाज के उह ढ़ंग औरी मन देखावत बा जेवना के संगे ऊ जाने कबसे जीयतरें औरी ओके समझे खाती भाखा के गियान काफी नईखे। ओकरा खाती भोजपुरी जिए परी ओ समाज में रमे परी। लिट्टी केशव जी ओही ढ़ंग के कहानी बे रउओं सब एकेर रस लीं।
-------------------------------------------------------------------------------------------
चार-पाँच दिन से रोज गदबेरे कुक्कुर रोअत रहलें स. बुझात रहल कि ए गाँव में जरूर कुछ बाउर होई. सावन के मेघो तनी देर पहिलहीं दू दिन बाद साँस लेहले हवें. ऊँचास के पानी खलार में बह गइल बा. आ ओह राह में कहीं-कहीं, तनी-तनी रुकलो बा. अदितमल अबो बरसाती ठण्डा के मारे मेह के चादर ओढ़ले बाड़े, बाकिर उजास बाऽ. गाछन से अबो बुन्नी टपर-टपर टपकऽता आ चिरइयन के ऊ बिलायती भाषा चारु ओर सुनाता. चिरइन के साथे फतिंगो आकाश के सिंगार करत बाड़ें. लागऽता कि अदितमल के गुदगुदा के उनकर चादर हटावल चाहत बाड़े. दुआरी पर बरम बाबा के मोटका गाछ बा. ओहू से पानी टपकऽता, ओरीओ से टपकऽता, फूलो से टपकऽता. दूभो पानी में कवनो गोर-पातर लइकनी नियर नहाइल बिआ. बरम बाबा के सगरो गाछ नइखे भींजल त बुझाता कि केहू सुतला में उनका मुड़ी पर एक कचोरा पानी गिरा देहले बा. अब लोग घर में से बाहर निकलऽता. जलेसरो बाबा अपना ललकी गइया के पगहा थमले निकललन. ए बेरा ऊ गोड़ में खड़ाऊँ, कमर में नील लागल उजर धक-धक धोती, आ ऊपर दरजी के सिअल बंडी पहिनले बाड़े. बंडी के कपड़ा अइसन कि ओकरा नीचे के मोटका जनेवो लऊकता. जलेसर बाबा मास्टरी से पेंशन पावेलन. देंहि से मोट-झोंट आ रंग-रूप से गोर भभूका बाड़ें. मोंछ आ मुड़ी के बार हिमालय के निट्ठा बरफ लागता.
नाद के खूँटा में गइया के बान्हते कहलन, – ‘ए दीपेन्दर! छाँटी लेआ के नाद बोझ दऽ. कई दिन से इनकरो पेट नइखे भरल.’
दीपेन्दर छाँटी ले के निकलले कि उनकर गोड़ बिछलाइल. उ तऽ चालाकी कइले कि टाट पर हाथ मरले, ना त मुँहे बाऽ देते. अब अदितोमल हँसते आपन चादर हटवलन.
कवन समइयो भइल रहे. सबेरे के नौ बजत होई. उत्तर से दिनेसवा झड़कल आइल,-‘पंडी जी! …. काली के गिरोह आवऽता.’ कहि के चलि गइल.
डरे दीपेन्दर के आँख भंटा आ मुँह टमाटर हो गइल. कहलें,-‘बाबूजी! हाली से भीतरी आ जाईं.’
‘अरे घर घूसर! …. ऊ का करी हो? …. ऊहो त एही गाँव के हवे. जा-जा नाद बोझऽ.’- जलेसर बाबा डपटलन.
अपना पाँच सवाँगन के साथे काली अइले. कालीओ एही गाँव के लइका हवें. एही माटी के दूध से उनकर खून बनल, बाकिर एही महतारी के उ झोंटा उखाड़ेलन. अब ऊ एगो भयंकर डाकू बन गइल बाड़े. लाल देहिं, बड़े-बड़े मोंछ आ लाल-लाल आँख. कुर्ता-लुंगी आ हवाई चप्पल पहिनले बाड़े. कंधा पर बन्दूक आ कमर में गोली के बेलट. आवते जलेसर बाबा के दण्डवत कइले. लगले दीपेन्दरो के. उनका पाछे सभे उहे कइल. काली अपना मोंछ पर हाथ फेरत पूछलन, – ‘का हो दीपेन्दर भाई! अभीन सरसतीए जी के साथ बा? . . . . बाबा बुढ़इनी, अब लछमीओ माई के पूजा करऽ.’
‘इनहूँ के बन्दूके चाहीं काली. हार मान लेहले हवें.’ – जलेसर बाबा कहलन.
मन में पइसल अपना भय के भगावत दीपेन्दरो कहलन, – ‘अब बाबा लोगन से सरकार के विराग हो गइल बा. नोकरी-वोकरी खाली छोटकने क घरे जा ता.’
तलेक बीचे में जलेसर बाबा टोक पड़लन, – ‘ऊ सब छोड़ऽ, पहिले ई बतावऽ कि कहाँ के चढ़ाई बा?’
‘हमनी के एगारे आदमी बानी जा. आज अपना घरे हमनी खातिर खाना बनवा दीं.’ – काली कहलन.
बहुरिया भीतरे से टाट फाड़ के देखत रहली. दीपेन्दर के ई भइबे ना करेला. जलेसरो बाबा नाक सिकोड़लन – ‘तऽ खनवा बनाई केऽ?’
‘राउर पतोह लोग नइखे?’ – काली पूछलन त बाबा के ई लागल कि ना कह देहला से ई बलाय टल जाई.
साँच से साँच आदमीओ झूठ बोल के बलाय से दूर होखे के चाहेला. कहलन, – ‘ना, केहू नइखे.’ तब्बे भीतरी से कवनो बरतन के लड़ला के आवाज भइल. कालीओ के लाग गइल कि इ झूठ बोलले बाड़े. उहो मने मन दोसर मन बना लिहलें. अपना मोंछ के ठीक करते कहलन, – ‘त आटा होई नऽ, …. दींऽ. ….हमार आदमी लिट्टीए लगा लीहें.’
जलेसर बाबा अपना के मकड़ा के जाल में फंसत पवलन. का करें! काली के डर से सगरो गाँव खाली होत जाता. जेही से सुनऽ उहे गाँव से भाग के शहर में जमीन ले लीहल. रोज सुने के मिलेला, – जान रही त जहान रहीऽ. – बाबा त एगो साधारण आदमी हवें. ऊ एह धरती के पूजा करेलन. जवना धरती पर जनमले, ऊ इनकर माई ह़ऽ, आ माई के छोड़ल एगो बेटा खातिर सबसे बड़का पाप ह.
बाबा के पाँच पूत बाड़ें. बाबा आपन पानी बचावे खातीर शहर में जमीन खरीद के घर बनवा के बहुरिया लोगन के भेज देहलन. जलेसर बाबा माया जाल में रहिओ के एगो संन्यासी हवें. चरित्र अइसन कि ठाँवे ठाँव सीख मिलेला. मनबढ़ुई कबो ना भावेला बाकिर धरती माई के बचावे खातिर मन मार लेहलन. दीपेन्दर से कहलन, – ‘जा के हँड़िआ में से आटा लेआऽ द.’
दीपेन्दर घर में पइसते काँपे लगलन. लागल कि कवनो सोखा उनका पर भूत खेलावता. उनकर मलिकाइन झकझोरली,- ‘ई का हऽ जी? …. मरद हो के डेराऽ तानी?…. आरे जब मरहीं के होई तब केहू रोक पाई काऽ?’ – आवाज मधीम रहे बाकिर साँस आ मुँह के हवा तेज रहे. दीपेन्दरो ओही तरे कहलन, – ‘डर त बाबूजी के झूठ बोलला से बा. तूँ घरही में बाड़ू आ……..’
‘का भइल हो?’ – दुआरे से बाबा के आवाज आइल.
दीपेन्दर झड़कले हँड़िया लेहले आ गइलन. अब तनी उनहूँ के ताव आ गइल रहे. कहलें – ‘आटा त बा, बाकिर ई अपना मेहनत से काहे ना उगावेलऽ काली? …लोग डेराऽता, तबो तहरा खनगर खाना नइखे मिलत. लिट्टी-उट्टी कवनो खाना हऽ?’
‘हम उगाईं चाहे तूँ, बात त एके भइल. बरम बाबा सबके सब गुन थोड़े देलनऽ.’
जलेसर बाबा के ना खेपाइल. कहलन, – ‘त एगो बात सुनऽ काली. …. एह बेरा त लिट्टी खाऽ, बाकी आजु के बाद एक्को चिटुकी आटा ना मिली. हम दोसरा खातिर ना मेहनत करीले.’
काली आपन आँख तरेरलन, – ‘ई त हमार हक हऽ बाबा. जे हमरा के खाना ना दी, उ हमार गोली खाई. …. एह गाँव में रहला के ओके अधिकार नइखे.’
जलेसर बाबा के मन में दबल साहस जाग गइल. कहलन,- ‘तूँ निकलबऽ एह गाँव से? …. ई गाँव हमार महतारी हऽ महतारी. …. महतारी से बेटा के अलग करबऽ? …. ई पाप ह पाप!’
‘राउरो घरी पेर लेहले बा बाबा. …. आज के रात काली खातिर रउरा नामें. पहिले लिट्टी खाए दीं.’
‘जा-जा. हम ढ़ेर बानर के दाँत देखले बानी.’
बाबा के ई बात पर काली के आदमीअन के तनी ताव आइल, बाकिर ऊ मना कइलन.
काली के गइलो पर जलेसर बाबा के खीस सेराइल ना रहे. खीस के राहे मन के कवनो कोना में काली के भयो खेलत रहल. बाकिर ऊँहा के मन में माटी के रक्षा खातिर उत्साहो रहे. बाबा के चिन्तो हो गइल. …. जेकरा खातिर आँख में चिन्ता समा जाला, उहे महतारी हऽ. …. ई माटी अपने नाहीं, बाबा के पितरो के महतारी हऽ.
बदरी बुनिआए लागल. जलेसर बाबा आ दीपेन्दर भीतरी आ गइलन. दीपेन्दर कहलन, – ‘हम त कहेब कि ई माया-मोह छोड़ के रउरों शहरीए चलि चलीं. ई सब राकस हवें. ई पेटो भरला पर खालें आ भूखो लगला पर.’
बाबा के ई बतिए ना भावेला. कहलन, – ‘तहरा डर होखे त जा. ओकरा डरे हम आपन माटी छोड़ के परदेसी हो जाईं?’
भय त सगरो घर में पइसल रहे. आजु ना केहू बाजारे गइल, ना खेते. डेराते-डेरात साँझ आपन झोंटा छितारे लागल. एह बेरा पछिम में किरीन तनी हँसत रहे बाकी टहटहाइल ना रहे. सँझवत होते खाना तइयार हो गइल. अन्हरिया झोहे लागल. बदरी से तनीए देर बाद रात अमावसा क लखां लागे लागल. दीपेन्दर सिरहाने टांगी रखले, बहुरिया पँहसूल, आ बाबा छूरा. जानकारी भइला पर सभे बिपत से लड़े के चाहेला. ….गाँव में एगो-दूगो जे घर रहे, से सभे जल्दिए सूति गइल. एन्ने ना बहुरिए के पलक झपकल, ना दीपेन्दरे के. जलेसर बाबा त बड़ेरी के बतीए गिनत रहि गइले. दियरखा पर ढेबरी टिमटिमात रहे. बरम बाबा के गाछ पर भकजोन्ही उड़त रहली आ अँजोर करत रहली. लागत रहे कि उनहूँ के नींद परा गइल बा. अब झींगुरन के बाजा बन्द हो गइल रहल. नदी किनारे से कबो-कबो चकवा के बोलावल सुनात रहे त कबो-कबो ऊखि के खेत से सियारन के हूँआ-हूँआ. घर में अनाजन के बोरा पर शायद बिलार मुस के दबोचलस. जलेसर बाबा चिहुकलन बाकिर दीपेन्दर चाहे बहुरिया जाने ना, से सुगबुगाइए के रहि गइले. तनी देर बाद ऊ दूनो जने के त नींद आ गइल, बाकिर बाबा के आँख पानी के मछरी जइसे चमकते रहल. अंगना में तुलसी जी के ठाँवे संझा के दीया जरत-जरत जुड़ाए पर आ गइल रहे. एकाएक कुक्कुरन के भोंकल सुनाइल. लागल कि केहू आवता. बाबा के डर आ बेचैनी बढ़ गइल. ओठँगले केवाड़ी के ओट से देखलन त उ साँढ़ देखले रहलें कुल. बिछवना पर उल्ह-मेल्ह करते कबो नींद आ गइल बाकिर केंवाड़ी के किल्ली ना लागल रहे. कुक्कुर-बिलार के डरे कम बाकिर चोरन के डरे ढ़ेर, लोग खरो के घर में केंवाड़ी लगावेला.
नींद में त आदमी दोसरा दुनिया में घूमेला. बुझाला कि सचहूँ ई संसार माया मोह हऽ. सबसे अलगे, अपनो से बेचिन्हल हो के आदमी पड़ जाला. ना कवनो चिन्ता-फिकिर रहेला, ना कवनो खोज-खबर.
धड़ाक् से केवाड़ी खुलल. जलेसर बाबा चउक के बइठ गइलन. काली अपना सँवागन के साथे जुमि गइल रहलन. एगो गमछी में ढ़ेर लिट्टी गँठियावल रहे. ओके खोल के जलेसर बाबा के देहिं पर फेंकते कहलन, – ‘का रे बभना!…. तोरा बाप के ई गाँव हऽ? ….ई माटी तोर माई हऽ? ….एसे अन्न उगावेलीस? ….ले अपना आटा के लिट्टी. ….खो, आ चल, अबे उठ… आ भाग एह गाँव से.’
जलेसर बाबा बुझि गइलन कि ई बड़का आफत आ गइल बा. काली के बात के जवाब देबे से पहिले चिलइलन,- ‘ऐ दीपेन्दर! ….तहरा के हमार कीरीया. …. तहरा मुअला महतारी के कीरीया. …. बहुरिया के ले के भाग जा घर से.’
तबले दीपेन्दरो जाग गइल रहलन. अपना बाबूजी के बात सुनि के परइलन. काली एगो लिट्टी लेके जलेसर बाबा के मुँहे में डाले के चहलन, बाकिर ऊ पाछे हट के रोसइलें, – ‘ई का काली? …. अनाज देहला के इहे ईनाम हऽ? ….लोग त अपना खून से नून के दाम चुकावेला. ….हे राम! ई जमाना कहाँ आ गइल? ….सभे अदब भुला गइलऽ.’
काली पर भूत सवार रहल. लिट्टी जलेसर बाबा के नकलोले पर जमावत कहलन,- ‘हाली से ई गाँव छोड़ऽतारे कि ना रे बभना?’
‘त सुऽन. ….तें कुछु करबे त का हऽ, …. हमार माटियो लागि जाई त का हऽ, ….मूँऽ जाएब बाकिर ई गाँव ना छोड़ब.’
जलेसर बाबा के एतना कहत कहीं कि लाठी आ बन्दूक के नाल लागल गिरे. बेचारु लइकन जइसे माई-बाप चिल्लाए लगलन. बाप के चीख सुनि के दीपेन्दरो के करेजा फाटे लागल. बहुरिया त डेरा के दीपेन्दर के भर अँकवार पकड़ लेहली. दीपेन्दर ‘दउरऽ लोगनी होऽ, ….डाका पड़ल बाऽऽ’ …. चिल्लाए लगलन.
….पुरुब से फरछीन होखे लागल. रात भर में बदरो बिला गइल रहल. काली अपना सँवागन क साथे परा गइलन. गनीमत रहे कि जलेसर बाबा के जान ना लेहलन. ….तले कई लोग आ गइल आ देखल कि खून से सनाइल बूढ़ऊ बेहोश छितराइल रहलन आ ओहिजा लिट्टीओ छितराइल रहे. पुरुब से सूरजो भगवान आँख खोले लगलन, बाकिर उनकरो मन मलुआइल रहे.
जलेसर बाबा के लाद के दीपेन्दर शहर ले अइलन. तीन दिन से अस्पताल में परल रहलन. देहिं पर घाव रहे बाकिर चेहरा पर एतना चोट खाईओ के परदेशी भइला से बँच गइला के गर्वो रहल. आजु सबेरहीं अखबार पढ़लन त आँख चमक गइल. ….काली के भूखला के घरे लिट्टी खात में पुलिस गोली मार देहलस. ….बाबा सुतले-सुतल एगो लमहर साँस लेहलें. ….आखिर ई माटी अपना अनाज के लिट्टी के दाम काली के जान से लेइले लिहलस.
------------------------------
------------------------------ ------------------------------ ---------------------------------------------
नाम - केशव मोहन पाण्डेय
2002 से एगो साहित्यिक संस्था ‘संवाद’ के संचालन।
अनेक पत्र-पत्रिकन में तीन सौ से अधिका लेख, दर्जनो कहानी, आ अनेके कविता प्रकाशित।
नाटक लेखन आ प्रस्तुति।
भोजपुरी कहानी-संग्रह 'कठकरेज' प्रकाशित।
आकाशवाणी गोरखपुर से कईगो कहानियन के प्रसारण, टेली फिल्म औलाद समेत भोजपुरी फिलिम ‘कब आई डोलिया कहार’ के लेखन अनेके अलबमन ला हिंदी, भोजपुरी गीत रचना.
साल 2002 से दिल्ली में शिक्षण आ स्वतंत्र लेखन.
संपर्क –
तमकुही रोड, सेवरही, कुशीनगर, उ. प्र.
सदस्यता लें टिप्पणियाँ भेजें (Atom)
ट्वीट
परसिध पोस्ट
-
भोजपुरी साहित्य के विकास के क्रम में एक से बढि के एक संतन के जोगदान बा। ओही परम्परा आगे बढावले बानी भीखा साहब जी। इंहा कऽ भोजपुरी कऽ कबी...
-
पगे पग ठोकर समय के नचवना कइसन जिनगी सटत रोज पेवना॥ घुमल अस चकरी पलिहर जोताइल नमियो ना खेते बीया बोआइल उमेदे से अंखुवा , फोरी न भुंइयाँ इह...
-
(सब लड़िका क्लास के एगो कोना में बिटोराइल बा, दुगो बेंच गिरल बा चिरकुटवा ओहिमें दबाके माई-माई चिचियाता, लबेदा सुथनी एकदोसरा के झोंटा नवा के...
-
चिथरा पहिर घुसरि पुअरा में देखत सुघर सोनहुल सपना ऊसर बंजर परती धरती सींचि-सींचि लोहू से अपना हम दुनिया के सरग बनवलीं नंदन वन अइसन चमक...
-
केहू आज दिल से भुलाई त कइसे हिया से कहीं दूर जाई त कइसे। कजरवा से चाहे लिखे प्रेम पोथी कि लोरवा से पाती लिखाई त कइसे। बड़ी सांकरी प्रेम के ...
-
रोवाँ झारेला जब जब चुनाव आवैला तरवा चाटैं धीरे धीरे सुहरावैला हार जीत से कउनो मतलब नाहीं राखै जेतना भी लह जाला ठाट से लहावैला गाँव से सिवा...
-
" बाउजी, बाउजी....तनी ऊपर देखेम...उम्म्म्म्म... ना..लइटवा के अंजोरा तनी खड़ियाs जाईं..." बाउजी धीरे धीरे खटिया से उठेके कोसिस कई...
-
अंक - 76 (19 अप्रैल 2016) चइता विशेषांक कऽ रचना सूची संपादकीय चइता नाही बसे अब गाँव में लेख चइता चित्त से जोड़ेला - केशव मोहन पाण्डेय...
-
कलयुग कऽ रंग चाहे घर होखे चाहे गाँव होखे, चिहे जिला देश विदेश होखे, हर जघे एके बाजा बजावत बा, कलयुग आपन रंग देखावत बा। धन खाति...
-
सूनि लऽ हे भाई! आ गइलबा कमरतोङ महंगाई॥ अब दाँत के नीचे ना पहुँची, सब्जी, चीनी अउरी दाल। अमीर, गरीब दूनो भाई के, हो गइल बाटे दशा बेहा...


text:
देश दुनिया खेल व्यापार मनोरंजन के खबर
(बुध 28 सितम्बर)
देश
- 2जी मामला में प्रणब दा प्रधानमंत्री के चिट्ठी लिखले
नई दिल्ली, 28 सितम्बर (आईएएनएस). 2जी स्पेक्ट्रम मामिला में केन्द्र सरकार एनकेनप्रकारेण चिदम्बरम के पाक साफ बतावे का कोशिश में लागल बिया तले वित्त मंत्री प्रणव मुखर्जी प्रधानमंत्री आ सोनिया गाँधी के चिट्ठी भेज के बतवले बाड़न कि वित्त मंत्रालय के टिप्पणी बतावल जात नोट असल में कई मंत्रालयन आ प्रधानमंत्री कार्यालय के सहमति से बनावल गइल रहुवे.
एकरा बाद भाजपा फेर चिदम्बरम के इस्तीफा मँगले बिया आ कहले बिया कि मनमोहन सिंह उनुका के कहाँ कहाँ बचइहन. चिदम्बरम पर विमान खरीदो में गड़बड़ी करे के आरोप कैग लगवले बा. भाजपा के कहना बा कि सरकार अगर गिरी त अपना चलते काहे कि भाजपा का लगे अतना समर्थन नइखे कि ऊ सरकार गिरा सको.
कांग्रेस के कहना बा कि भाजपा अपना हार के खीझ उतारत बिया आ जवन मामिला अदालत में विचाराधीन बा ओह पर रोजे आपन फैसला सुनावत बिया जवन गलत बा.
- भारत-पाक व्यापार संगठन आपसी व्यापार बढ़ावे के समझौता पर हस्ताक्षर कइले.
- उद्योगपति विजय माल्या आजु बुध के बतवले कि किफायती विमानन कम्पनी किंगफिशर रेड के बंद कर दिहल जाई आ ओकरा के 31 जनवरी 2012 तक बेचे के काम पूरा करा लिहल जाई.
- शिक्षा आ विकास में प्रौद्योगिकी के इस्तेमाल खातिर अजीम प्रेमजी फाउंडेशन के इग्नू का तरफ से राजीव गांधी अंतर्राष्ट्रीय पुरस्कार से सम्मानित कइल गइल.
- पुरानी दिल्ली के चांदनी महल इलाके में भहराइल एगो तिमंजिल इमारत में मरे वालन के गिनिती बुध का दिने सात हो गइल आ पच्चीस लोग घाहिल भइल बाड़े.
- बुध के दिन पश्चिम बंगाल के मुख्यमंत्री ममता बनर्जी खातिर बहुते शगुनिया रहल जब ऊ भवानीपुर से विधानसभा चुनाव जीत गइली आ कलकत्ता उच्च न्यायालय सिंगूर भूमि कानून के जायज ठहरा दिहलसि. बसीरहाट विधानसभा सीट के उपचुनावो तृणमूल का अँचरा में गिरल बा.
- प्रशांतभूषण सर्वोच्च न्यायालय में याचिका दाखिल करवले बाड़न कि सीबीआई चिदम्बरम केभूमिका जाँच नइखे पावत काहे कि सगरी आईपीएस अधिकारी गृहमंत्रालय का तहत आवेले.
- चिदम्बरम के बचावे में लागल सीबीआई दयानिधि मारन का खिलाफ सुबूत जुटावे में तनिको ढिलाई नइखे बरतत आ हो सकेला कि एक दू दिन में दयानिधि मारन पर मुकदमा दर्ज करा दिहल जाव.
- तेलंगाना आंदोलन 16वों दिने जारी रहल. अबही ले 32 गो विधायक इस्तीफा दे चुकल बाड़न.
- मायावती कहले बाड़ी कि राज्य के विकास खातिर धन के कमी ना होखे दिहल जाई.
- दिल्ली विकास प्राधिकरण आयुक्त रहला का दौरान राजधानी दिल्ली के 14,310 गो नाजायज मकान गिरा के ‘डिमोलिशन मैन’ बन जाये वाला के.जे. अल्फांस 10 साल बाद फेरु दिल्ली वापस आ गइल बाड़न. भाजपा कार्यालय में बइठल अल्फांसे अब राजनीति में से अनैतिका ढहावे में लगीहें.
- काल्हु बियफे का दिने चीन आपन पहिलका अंतरिक्ष प्रयोगशाला माड्यूल प्रक्षेपित करे जा रहल बा.
- बुध का दिने तेलंगाना समर्थक एगो मंत्री आ दु गो सांसदन पर आपन खीस उतरले. ऊ लोग इस्तीफा माँगत रहे.
- संसद हमला के दोषी अफजल गुरु के माफी दिआवे के माँग करे वाला प्रस्ताव पर आजु जम्मू काश्मीर विधानसभा के अगिलका सत्र में होई. आजु के चरचा हंगामा का चलते ना हो पावल.
- तिहाड़ में बंद भाजपा नेता लोगन से भेंट करे बुध का दिने आडवाणी आ जेटली चहुँपले.
- प्रधानमंत्री आजु इंगलैण्ड के टोनी ब्लेयर खातिर भोज के आयोजन कइलन.
- दिल्ली के एगो अदालत अमर सिंह के जमानत याचिका नकार दिहलसि. कहलसि कि अमर सिहं तबले अस्पताल में रहीहन जबले डाक्टर उनुका के रिहा नइखन कर देत. ठीक होखते उनुका के तिहाड़ जेल से बाहर कर दिहल गइल.
- दुनिया भर में मशहूर मैसूर दशहरा उत्सव के शुरुआत बुध का दिने हो गइल.
- राष्ट्रपति प्रतिभा देवी सिंह शुक का दिने आठ दिन का यात्रा पर स्विट्जरलैंड जइहें जहवाँ ऊ नोबेल पुरस्कार विजेता रबींद्रनाथ टैगोर के मूर्ति के अनावरण करीहें.
- सर्वोच्च न्यायालय कहलसि कि फाँसी दिहला में देरी का आधार पर मृत्युदंड के आजीवन कारावास में बदले खातिर दायर याचिका पर राजनीतिक दबाव में अइला बिना विशुद्ध कानूनी आधार पर फैसला लिहल जाई. केन्द्र सरकार से अदालत दस अक्टूबर ले साफ बतावे के कहले बिया कि भुल्लर के फाँसी पर विचार करे में आठ साल काहे लागल ?
- बुध का दिने स्वर साम्राज्ञी लता मंगेशकर आपन 82वां जन्मदिन मनवली.
- राजस्थान सरकार ने लापता नर्स भंवरी देवी के नोटिस जारी कर के काम पर हाजिर होखे के आदेश दिहले बिया. भंवरी देवी के संबंध राज्य के मंत्री से बतावल जात बा आ कई दिन पहिले भंवरी देवी के गायब करा दिहल गइल बा. पुलिस भँवरी के खोजे भा मामिला के तफशीश में नाकाम रहल बिया काहे कि आरोपी एगो बड़हन आ मजबूत मंत्री हउवें.
- मनमोहन के दावा बा कि उनुकर सरकार आपन पाँच साल पूरा कर के देखावल जाव.
दुनिया के खबर
- पाकिस्तान में चीनी दूतावास परिसर मीडिया विश्वविद्यालय खोले खातिर चीन सरकार पाकिस्तान के दे दिहलसि.
- पाकिस्तान के राष्ट्रपति आवास का नियरा से एगो आतंकवादी के गिरफ्तार कर लिहल गइल बा.
- ब्रिटेन में नाजायज तरीका से रहल 27 गो भारतीयन के गिरफ्तार कर लिहल गइल बा.
- अमेरिका के कहना बा कि ऊ भारत का साथे हर जगहा आ हर क्षेत्र में काम कइल चाहत बा.
- अफगानिस्तान के राष्ट्रपति हामिद करजई अगिला हफ्ता भारत दौरा पर अइहन.
- रूसी अंतरमहाद्विपीय बैलिस्टिक मिसाइल यार्स आरएस-24 का परीक्षण प्रक्षेपण विफल हो गइल बा.
- अमेरिका पाकिस्तान के याद दिअवले बा कि दुनु देश के मिल के आतंकवादी खतरा, खासतौर से हक्कानी नेटवर्क से निपटे खातिर मिल के काम करे के बा. अमेरिका पाकिस्तान के ओह तर्क के खारिज कर दिहलसि जवना में कहल गइल बा कि शीत युद्ध के समय से अमेरिका के झुकाव भारत ओरी हो गइल बा.
- संयुक्त राष्ट्र महासभा का 66वां अधिवेशन समाप्त हो गइल.
व्यापार व्यवसाय के खबर
- मंगला का दिने शेयर बाजारों में गिरावट, सेंसेक्स 78 अंक नीचे गिरल.
- अमेरिका के एगो वरिष्ठ अधिकारी के कहना बा कि भारतीय कम्पनियन में हजारों अमेरिकी लोग के रोजगार मिलल बा. कहलन कि अमेरिका में भारत के विनिवेश हर साल एक तिहाई बढ़त बा.
मनोरंजन का दुनिया से
- अपना निर्देशित फिल्म ‘चांदनी बार’ के 10वीं वर्षगांठ पर मधुर भंडारकर भावुक हो गइले. इहे फिल्म उनुका के बतौर निर्देशक स्थापित करवले रहुवे.
- पंजाबी के प्रमुख नाटककार गुरशरण सिंह के बुध का दिने एगो लमहर बेमारी का बाद 82 बरीस का उमिर में निधन हो गइल.
खेल के खबर
- चैम्पियंस लीग मैच में बुध का दिने चेन्नई सुपर किंग्स पहिलका जीत दर्ज कइलसि जब ऊ केप कोबराज टीम के चार विकेट से हरा दिहलसि. एकरा पहिले के दुनु मैच चेन्नई सुपर किंग्स हार गइल रहे.
- आजु नवरात का पहिला दिने भारतीय क्रिकेट टीम के अनुभवी बल्लेबाज सचिन तेंदुलकर अपना नया बँगला में चल गइलन. एह बंगला के दाम करीब पचास करोड़ बतावल जात बा.
- चैम्पियंस लीग में मंगल का दिने बायर्न मैनचेस्टर सिटी के 2-0 से हरा दिहलसि.


text:
वीर कुंवर सिंह का 155 वां विजयोत्सव पहली बार राष्ट्रपति भवन में मनाया गया . वीर कुंवर सिंह फाउंडेशन, नई दिल्ली द्वारा आयोजित इस कार्यक्रम की शुरुआत विजयोत्सव समारोह की मुख्य अतिथि राष्ट्रपति, भारत श्रीमती प्रतिभा देवी सिंह पाटिल ने वीर कुंवर सिंह के फोटो पर पुष्प चढ़ाकर श्रद्धांजली देते हुए की . तदोपरांत महामहीम […]
Continue reading about वीर कुंवर सिंह जयन्ती पहली बार राष्ट्रपति भवन में
मनोज भावुक को बेस्ट टीवी एंकर अवार्ड (मेल) और श्वेता तिवारी को बेस्ट टीवी एंकर अवार्ड (फीमेल) से सम्मानित किया गया . यह सम्मान उन्हें पूर्वांचल एकता मंच द्वारा दिल्ली में आयोजित ६ठवें विश्व भोजपुरी सम्मेलन में दिया गया. इस अवसर पर हिन्दी एवं भोजपुरी सिनेमा जगत की कई बड़ी हस्तियाँ सुनील सेट्टी, कुणाल सिंह, […]
Continue reading about मनोज भावुक एवं श्वेता तिवारी को बेस्ट टीवी एंकर अवार्ड
सुप्रसिद्ध भोजपुरी साहित्यकार मनोज भावुक को पूर्वांचल भोजपुरी महासभा , गाज़ियाबाद द्वारा 10 मार्च, 2012 को संस्था के सबसे प्रतिष्ठित अवार्ड पूर्वांचल गौरव सम्मान से सम्मानित किया गया। उन्हें यह सम्मान प्रदान किया गार्डेनिया ग्रुप के चेयरमैन मनोज राय ने। मनोज को यह सम्मान भोजपुरी की तमाम संस्थाओं के साथ साहित्यिक और सांस्कृतिक संबंधों को मजबूत […]
चारे दिन के मुलाक़ात में लव भइल बात ही बात में कैद हो गइनी अचके में हम उनका दिल के हवालात में आँख में हमरा उमड़ल घटा डूब गइलें ऊ बरसात में प्यार ना हs त का ई हवे जिक्र बा तहरे हर बात में मांग अब तू सजा दs ’मनोज’ कब ले जीयब खयालात […]
रूप के धाह में ज़रा गइलू बाप रे बाप ! तू मुआ गइलू अनसोहातो तू मुस्कुरा गइलू मन के छुअलू आ मन के भा गइलू हम त सुख-चैन से रहीं जीयत राह में तू कहाँ से आ गइलू हम ज़माना से दूर हो गइनी जब से हियरा में तू समा गइलू आज मन बा […]
बढ़ते जाता दिल के दरदिया गोरिया तोहरा बिन कि अइसे कहिया ले हम काटीं दिनवा अंगुरी पर गिन- गिन तू गइल त गइल बहार, दिनवो लगे अन्हारे कइसे बतलाईं कि केतना तडपेला जिउआ रे करवट बदलत रात कटेला और सोचते दिन कि अइसे……………………………………. प्यार के बतिया, तोहरी सुरतिया, चित्त से ना उतरेला कइसे सूतीं याद […]
Continue reading about बढ़ते जाता दिल के दरदिया गोरिया तोहरा बिन


text:
" अरे, कुछु ना भईल..रऊआ ऊपर देखी... हां..एही तारे...आ हँसी तनी..."
दरद से बाउजी के पीठ तनतना गईल.. बेमार चेहरा पर हंसी ए तरे बुझाय लागल जईसे केहु मार के हसाव ता.. तबो, बाउजी कोसिस कईनी...हसे के..आ..सीधा खड़ा होखे के..बाकी जंखिआइल रीढ़ के हड्डी जवाब दे गइल...बाउजी फेरु निहूर गईनी..।।
अब तक बबुआ के धीरज जवाब दे गइल..झल्ला के कहलन-"एतनो नइखे होत?? एगो फ़ोटो खींचे के कहs तानी तs बुझाता खेत जोते के कह देनी..हमहू का ई गंवार आदमी के आगे बीन बजावs तानी। जानs तानी..काहे हम आजूए फ़ोटो खीचे खातिर एतना बेचैन बानी...फादर्स डे हs आज...रऊआ का बुझेम... फेसबुक पर डाले के रहल ह फ़ोटो.." कहत बबुआ बुदबुदात चल गईलन...
खटिया पर धम्म से बईठत बाउजी के अखिया में लोर चमके लागल..बबुआ के आपना ऊपर खिसियईला पर ना...बबुआ के सेल्फी ना ले पवला पर...
लेखक परिचय:-
सदस्य - मैथिली भोजपुरी अकादमी,दिल्ली
पत्रकारिता/स्वतंत्र लेखन
सांस्कृतिक कूटनीति कऽ संस्था 'फ़ोरम फॉर कल्चरल डिप्लोमेसी' कऽ संचालन


text:
भाषा भोजपुरी से हमार परिचय नौ बरीस से बा. एह बीच बहुते तरह के लोग से भेंट भइल. कुछ ओह लोग से जे भोजपुरी में आपन धंधा करत बा त कुछ ओहू लोग से जे भोजपुरिए के आपन धंधा बना लिहले बा. सोचीं त दुनु में कवनो खास अंतर ना बुझाई बाकिर गौर करीं त मालूम होखी कि भोजपुरी में धंधा करे वाला कुछ ना कुछ करत बाड़े भोजपुरी खातिर बाकिर भोजपुरी के धंधा करे वालन खातिर जरूरी ना होला कि ऊ भोजपुरिओ खातिर कुछ करसु. ऊ लोग त बस भोजपुरी के आपन धंधा बना लिहले बावे, ओही बहाने आपन काम बनावे खातिर देश दुनिया घुमे खातिर. ई लोग कबो भोजपुरी के आठवीं अनुसूची में शामिल करावे के बात करेला त कबो भोजपुरी से अश्लीलता मेटावे खातिर. बिना ई जनले कि आठवीं अनुसूची में शामिल होखे से पहिले ओकर भाषा का रूप में पहिचानो होखल जरूरी बा. भारत सरकार भोजपुरी के भाषा मनबे ना करे, ओकरा खातिर त ई हिंदी के एगो बोलिए भर हवे. भोजपुरी के भाषा माने में का परेशानी बा सरकार? सबले बड़का परेशानी बा हिंदी के धंधेबाजन के जे कबो ना चहले कि भोजपुरी के भाषा के दर्जा दिहल जाव. हिंदी के बहुते विद्वान रहले भोजपुरिया बाकिर भोजपुरी में लिखे में उनुका आपन पहिचान बनला में दिक्कत लागल से उहो लोग भोजपुरी के बोली से उपर ना उठे दिहल चाहल. अब ई सब बतियावे में ऊ लोग पीछे छूट गइल जे भोजपुरी में आपन धंधा करेला. कवनो दिने हमरा मन में ओह लोग खातिर बेसी इज्जत बा बनिस्बत ओह लोग से जे भोजपुरी के आपन धंधा बना के रखले बावे. भोजपुरी में धंधा करे वाला जरूरी नइखे कि भोजपुरिए होखसु. ऊ हर भाषा से आवत बाड़े. उनुका त बस धन चाहीं, जहाँ से भेंटाव. भोजपुरी बुझाव भा ना अतना त जरूरे बुझात बा कि भोजपुरी में माल बा. भोजपुरी फिलिम भा अलबम बना के कमाई कइल जा सकेला आ ऊ लाग जाते बाड़े भोजपुरी फिलिम भा अलबम बनावे बेचे में. अब एह धंधा में कतना आ कइसन कमाई बा जे एगो अलगे अध्याय हो जाई एहसे एकरो के एहिजे छोड़त बानी आ अब धन के धाह लूटे वाला एह धंधेबाजन के छोड़ ओह लोग के बात करत बानी जे आपन धन-दाह करे के धंधा में लागल बाड़े. अब ई धन-दाह के धंधा का होला? ई ऊ धंधा ह जवना में लोग धंधा त करेला बाकिर अपना धन के दाह कर के. एह तरह के लोग अखबार-पत्र-पत्रिका-किताब छपवावेला, वेबसाइट चलावेला. निमना से जानत कि एह धंधा में धन-धाह ना मिली, धन-दाह जरूर हो जाई. बाकिर ई लोग कम से कम भाषा भोजपुरी खातिर कुछ करत बा. एह लोग खातिर भोजपुरी धंधा ना ह, एह लोग के धंधा भोजपुरी में बा, भोजपुरी खातिर बा. ई लोग भोजपुरी में कुछ ना कुछ रचत बा, सँजोवत बा, सहेजत बा. एही लोग का चलते भोजपुरी अइसन बनल बिया जे धन-धाह लेबे वाला लोग भोजपुरी में आपन धंधा करत बा आ उहो लोग जे भोजपुरी के आपन धंधा बना के आपन छवि चमकावत बा. भोजपुरी के ओहसे कवनो फायदा होखे भा ना ओह लोग के जरूरे फायदा, कुछ अनुदान-पुरस्कार मिल जाई, कुछ जगहा से निमन्त्रण मिल जाई आ देश दुनिया घूमे के मौका. लोग कह सकेला कि ई सब कुछ हम ओह लोग का डाहे कहत बानी. बाकिर डाहे ना डहइला का चलते कहत बानी. अब धाह, दाह, डाह, डहला, दहला पर फेरू कहियो चरचा होखी. आजु बस अतने.
One thought on “बतकुच्चन – ५६”
-
फेसबुक पर लिखल एगो बात…
खड़ी बोली का सँवरनिहारन में से अगर भोजपुरी लेखकन के निकाल देहल जाय, त ऊ श्रीहीन हो जाई। कबीरदास, दरियादास आदि आदि निर्गुणिया सन्त लोग के त ई भूमिए रहे, सदल मिश्र, भारतेन्दु बाबू, रामदीन सिंह, देवकीनंदन खत्री, जयशंकर प्रसाद, प्रेमचंद, रामचन्द्र शुक्ल, राहुल सांकृत्यायन, श्यामसुन्दर दास, शिवपूजन सहाय, राजा राधिकारमण प्रसाद सिंहा, पाण्डेय बेचन शर्मा उग्र, हजारी प्रसाद द्विवेदी सभे त भोजपुरी-भाषिए रहे।
– पृ 25, भोजपुरी व्याकरण- आचार्य रामदेव त्रिपाठी, प्रकाशक- भोजपुरी अकादमी, 1987
नये लोगों में से तो केदारनाथसिंह से लेकर मैनेजर पांडेय तक मूलतः भोजपुरीभाषी ही हैं।


text:
टटका खबर (मंगल, 31 जनवरी 2012)
बिहार के खबर
- कैमूर जिला के कुदरा इलाका में मंगल का दिने राज्य के अनुसूचित जाति आ जनजाति कल्याण मंत्री जीतन राम मांझी एगो सड़क हादसा में घवाहिल हो गइले.
- जमुई का खैरा इलाका में सोमार के देर राति नक्सलियन के गोलीबारी में दू आदमी के जान चल गइल.
उत्तर प्रदेश के खबर
- भाजपा अध्यक्ष नितिन गडकरी कहलन कि सपा आ कांग्रेस में परिवारवाद हावी बा आ कार्यकर्ता के अनदेखी करेली स ई पार्टी.
- यूपी में चुनाव प्रचार करत नीतीश कहलन कि उनुका पार्टी के मौका दिहलसि जनता त एहिजो बिहार लेखा विकास होखी.
- उमा भारती के सत्ता परिवर्तन रथयात्रा पर निर्वाचन आयोग रोक लगा दिहलसि.
- यूपी में आपन घोषणापत्र जारी करत कांग्रेस 20 लाख नौकरी देबे के वादा कइलसि.
- ऑल इंडिया युनाइटेड डेमोक्रेटिक फ्रंट के अध्यक्ष मौलाना बदरुद्दीन अजमल कहलन कि ऊ राष्ट्रीय लोक दल खातिर प्रचार करीहे.
- राहुल गाँधी के कहना बा कि मायावती आ मुलायम में भविष्य के सोच नइखे. अलगा बाति बा कि बिना एह लोग के कांग्रेस नीत केंद्र सरकार के कवनो वर्तमाने नइखे.
- उमा भारती खातिर वोट मांगे अइहें मध्यप्रदेश के मुख्यमंत्री शिवराज चौहान.
देश के खबर
- मुंबई पर भइल आतंकी हमला के दोषी अजमल कसाब सुप्रीमकोर्ट से कहलसि कि ओकरा के शुरूआत में कानूनी सहायता ना दिहल गइल रहे जइसन भारत के संविधान बतवले बा.
- राजीव चौक मेट्रो स्टेशन पर भीड़ घटावे खातिर दिल्ली मेट्रो तीन किलमोटर के भूमिगत गलियारा खातिर टनलिंग आ बोरिंग के काम शुरी कर दिहलसि.
- अपना याचिका पर सुप्रीम कोर्ट के मुहर लगला का बाद सुब्रह्मण्यम स्वामी कहलन कि कपिल सिब्बल आ सलमान खुर्शीद के फेर से कानून के पढ़ाई करे के चाहीं जे कहत रहे कि स्वामी के कवनो अधिकार नइखे प्रधानमंत्री से मुकदमा चलावे के अनुमति माँगे के. सुप्रीम कोर्ट कहलसि कि सक्षम पदाधिकारी के चाहीं कि तीन से चार महीना का बीच फैसला दे देव कि मुकदमा चलावे के बा कि ना. बाकिर सुप्रीम कोर्ट प्रधानमंत्री के सीधे आलोचना ना कइलसि जे सोलह महीना ले मामिला अपना लगे लटकवले रहले आ आखिर ले स्वामी के दरखास्त पर कवनो निर्दैश ना दिहले.
- तिहाड़ जेल के 69 फीसदी कैदी दिल्ली के हउवें. दोसरा राज्य के महज 28 फीसदी कैदी बाड़े.
- प्रधानमंत्री मनमोहन सिंह मंगल का दिने बतवलन कि केंद्र सरकार के 17 गो कम्पनी आवे वाला साल में 1,40,000 करोड़ रुपिया के निवेश करीहें.
- कश्मीर वार्ताकारन के रिपोर्ट जगजाहिर करावे के बाति कहलन गृहमंत्री पी॰ चिदम्बरम.
- भ्रष्टाचार जे जुड़ल दू गो मामिला से अपना के अलगा करे के येदियुरप्पा के याचिका कर्नाटक हाई कोर्ट खारिज कर दिहलसि.
- मप्र में भाजपा के विकास यात्रा बुध से शुरू होखे वाला बा. मध्य प्रदेश में एह साल का आखिर में विधानसभा चुनाव होखे वाला बा.
- मणिपुर में 33 मतदान केंद्रन पर दोबारा मतदान करावे के सम्भावना.
- चारा घोटाला में मंगल का दिने राँची के सीबीआई अदालत 64 जने के दू से पाँच साल के जेल के सजा सुनवलसि.
- सेना प्रमुख के उमिर विवाद रक्षा मंत्री ए के एंटोनी के नजर में सेना का चलते उठल.
- केंद्र सरकार मंगल का दिने सुप्रीम कोर्ट के बतवलसि कि कॉरपोरेट लॉबिस्ट नीरा राडिया के मीडिया में प्रकाशित विवादित टेप से छेड़छाड़ भइल बा.
- एंट्रिक्स-देवास समझौता से जुड़ल रपट जगजाहिर करी इसरो. एही रपट का आधार पर इसरो प्रमुख रहल जी. माधवन नायर के सरकार काली सूची में डलले बिया.
- रांची पुलिस पेट्रोल वालन से कहले बिया कि ओही दुपहिया के पेट्रोल दिहल जाव जवना के चालक हेलमेट पहिरले होखे.
- अन्ना हजारे कहलन कि उनुका इलाज में कवनो गड़बड़ी नइखे भइल. पहिले खबर में बतावल गइल रहे कि पुणे में इलाज का दौरान उनुका पर एंटीबायोटिक के खराब असर पड़ल.
- वायु सेना के एगो प्रशिक्षण विमान चेन्नई का नियरा दुर्घटनाग्रस्त हो गइल बाकिर दुनु पायलट बाँच गइले.
- मप्र के विशेष न्यायालय विधेयक के मंजूरी दिहलसि केंद्र सरकार.
दुनिया के खबर
- ओबामा मनलन कि पाकिस्तान में अमेरिका ड्रोन हमला करत रहेला.
- रूस के राष्ट्रपति मेदवेदेव अपना देश के चरमपंथी स्कूलन के बंद कर देबे के चेतावनी दिहले.
- रूसी निर्वाचन प्रमुख पर ब्रिटेन खातिर जासूसी करे के आरोप लगावल गइल.
व्यापार व्यवसाय के खबर
- स्पेन के विमानन कम्पनी स्पेनएयर दिवालिया घोषित करे खातिर अदालत में दरखास्त लगवलसि.
- अपना ग्राहक कंपनियन के विरोध का बाद कोल इंडिया एह महीना का शुरू में बढ़ावल दाम वापिस ले लिहलसि.
- देश के प्रति व्यक्ति आय बढ़ि के 53 हजार रुपिया सालाना भइल आ खरचा ?
- देश के अबही तक के सबले बड़हन रक्षा ठेका फ्रांसीसी विमानन कम्पनी दस्सॉ के दिहलसि वायु सेना जवना में 52 हजार करोड़ रुपिया ले के 126 गो लड़ाकू विमानों बेची फ्रांस के कंपनी.
- बजट आवे से पहिलही दिहल जा सकेला विदेशी विमानन कम्पनियन के प्रत्यक्ष विदेशी निवेश के मंजूरी.
- इंफोसिस के परियोजना लगावे खातिर इंदौर में एक सौ तीस एकड़ जमीन दिहलसि मध्य प्रदेश सरकार. एह परियोजना से तेरह हजार लोग के रोजगार मिले के उमेद बा.
- शेयर बाजार में मंगल का दिने आइल उछाल का बाद सेंसेक्स 330 अंक ऊपर बंद भइल.
- टीवीएस मोटर के शुद्ध लाभ मौजूदा तिमाही में बस 1.39 फीसदी बढ़ल.
- मौजूदा तिमाही में पंजाब नेशनल बैंक के शुद्ध लाभ 5.5 फीसदी बढ़ल.
- आईसीआईसीआई बैंक के शुद्ध लाभ में 20.2 फीसदी के बढढ़ोतरी.
- जापान के औद्योगिक उत्पादन दिसम्बर में पहिले से अधिका रहल.
- एगो अमेरिकी अधिकारी कहलसि कि चीन आ भारत आजु अमेरिका के अर्थव्यवस्था चलावत बाड़े.
मनोरंजन का दुनिया से
- बॉलीवुड अभिनेत्री जूही चावला अब गायिकी आजमावे के इरादा करत बाड़ी.
- फिल्म अभिनेता शाहरुख खान आ नृत्य निर्देशिका अउर फिल्मकार फराह खान के पति शिरीष कुंदर के जगड़ा आजु काल्हु इंटरनेट पर मजाक के विषय बनल बा.
- अब आपन आधिकारिक वेबसाइट शुरू करइहें माधुरी दीक्षित.
- भारत के सबसे पाइरेटेड फिलिम हियऽ ‘द डर्टी पिक्चर’. कहली एकता कपूर.
- बॉलीवुड अभिनेत्री विद्या बालन ‘द डर्टी पिक्चर’ के सफलता का बाद अब फिल्म ‘फेरारी की सवारी’ में आइटम नम्बर करे वाली बाड़ी.
खेल के खबर
- ओलम्पिक-2020 के मेजबानी पर दावा कइलसि स्पेन के मेड्रिड शहर.
- भारतीय फुटबाल टीम के दिसम्बर में भइल सैफ कप खिताब तक ले जाए वाला टीम कप्तान क्लाइमेक्स लॉरेंस मंगल का दिने अंतर्राष्ट्रीय फुटबाल से संन्यास ले लिहलनि काहे कि ?उनुका के एएफसी चैलेंज कप खातिर चुनाइल टीम में ना राखल गइल.
- मेजर ध्यानचंद स्टेडियम में 18 से 26 फरवरी का बीच होखे वाला 2012 ओलम्पिक क्वालीफायर्स टूर्नामेंट खातिर भारतीय महिला हॉकी टीम के कमान अंसुता लाकरा के दिहल गइल.
- बेहतर विकल्प मिले त टेस्ट कप्तानी छोड़े के तइयार बाड़े धौनी.
- बुध का दिने सिडनी में होखेवाला बीसबीसा मैच जीते खातिर खेली भारत के टीम.


text:
प्रेस के मीटिंग रांची में रहे. ओकरा के अडेंट करके अपना शहर लउटत रही . हम जवना सीट पर बइठल रही, ओकरा बगलवाला सीट पर एगो खूबसूरत नवजवना बइठल रही.बस में सीट से जादा लोग रहे. सीटन के बीच खाली बाचल जगह पर भी जातरी लोग खचाखच भरल रहे . बस कंडेक्टर जातरी लोगन के आगे पीछे ढकेलत टिकस जांच करत रहे. जेकर टिकस ना कटल रहे ओकर टिकसों काटत रहे. एही क्रम में ऊ हमार लगे पहुंचल आ टिकस देखाये के कहलस.
हम कहनी , ‘ हिंप पाकिट में टिकस बा, कइसे निकाली, देखत नइख कातना भीड़ बा. तू लोगीन पैसा कमाये के चक्कर में जातरीयन के जान मार देब. भेड़ बकरी नियर बस में ठूंसले जा रहल बाड़. बस में तिल रखे के भी जगह नइखे. ’ हमरा ओढ़हन पर ऊ तनिको सा धियान ना दिहलस. उलटे डांट के कहलस , ‘ टिकस निकालो और लोगों का भी टिकस चेक करना हैं.’ हम सीट से उठनी. बमुश्किल दायां हाथ घुमाके पीछे ले गइनी आ हिप पाकिट से पर्स निकलनी. पर्स में राखल तुड़ल मुड़ल टिकस सीधा करके ओकरा के देखइनी. कंडेक्टर टिकट थोड़का सा फाड़ के फेरू हमरा के लउटा दिहलस . टिकस रखे के दरम्मियान पर्स में राखल पासपोर्ट साइज के हमार एगो फोटो नीचे गिर पड़ल. ओकरा के उठावे खातिर निहुर के सीट के नीच झकनी. बाकिर संकीर्ण जगे होखे के कारन उठा ना सकनी. बगलवाली लइकी के कारन थोड़का सा दिक्कत आवत रहे. मन ना मानल. एक बार फेरू उठावे के कोरसिस कइनी . हमरा अंगुरी के स्पर्श पाके फोटो लइकिया के साड़ी के नीचे सरक गईल. जइसे कवनों बिलाई के बच्चा कवनों कुकुड़ के देख के कोना में दुबक जाला. जब फोटो साड़ी के नीचे चल गइल त हमरा पसीना छुटे लागल. सोचे लगनी फोटो कइसे उठाई !
ओह टाइम लइकी खिड़की से बाहर ताकत रहे. ओकर तन आ मन पीछे छुटते प्राकृतिक दृश्यन के अवलोकन में रमल रहे. खेतन में लहलहात हरिहर फसल के देख के ओकरा नयन में खुशी के चमक रहे. अचानक हम हड़बड़ा के ओकरा के छुवे के कोरसिस कइनी आ हमरा मुंह से निकल पड़ल, ‘ मैडम, थोड़का सा साड़ी ऊपर उठाई ना, नीचे से फोटो लेवे के बा.’ अतना सुनते ऊ आग बबूला हो गईल. तुरंत ओकर मासूम आंख लाल लाल हो गईल. नाक भौं चढ़ावत ऊ विद्युत गति से हमरा तरफ लपकल. हमार बड़-बड़ झु्ल्फी के जोर से अपना मुट्ठी में खींच के पीटे के शुरू कइलस. भद्दा भद्दा गारी देत हमारा गाल पर ताबातोड़ कई गो थप्पड़ जड़ दिहलस. ‘धीचोदा..कुत्ता के अवलाद..बेहाया..साड़ी के नीचे से फोटो लेबे..तोर छठी के दूध इयाद ना करा दिहनी त हमार नाम सपना ना...’ ऊ गारी देत रहे.
‘अरे...रे .रे. ई का करे लगनी, हमार मकसद ई ना रल. रउरा गलत समझ रहल बानी ..’ ओकरा के ठीक ढंग से हम समझा ना पवती तले बस में सवार एगो जाट बीच में टपक पड़ल, ‘मैडम, इसने आपको छेड़ा. आप इसे छोड़िए. इसे हम ठीक करेगा. ’ ऊ दांत पीसत अपना मजबूत पंजा में हमरा के ऊपर टांग लिहलस आउर गुरनात अपना बेलमूंड से हमरा नाक पर ठोक दिहलस. चोट के कारण हमरा दिने में तरेंगन लउके लागल. मन मछिया गइल. नाक से भल भल खून फेंके लागल. ओकरा बाद हमार जुल्फी पकड़ के बोलल, ‘ क्यों बे हीरो बनता है. तेरी सारी हेंकड़ी भूला दूंगा.’
ओकरा बाद मत पूछी ए भाई कि का भईल ? जातरीयन के हुजूम हमारा ऊपट माटा लेखा टूट पड़ल. लइकिया से सहानुभूति देखावत सब हमरा के पिटाई करे लगलनस. ओकनी खातिर हमार पीठ चमड़ा के ढोल बन गईल. हमरा बुझाइल आकाश में मंडरात गिद्धन के नजर कवनों मरल जानवर पर पड़ गईल होखे, जवन बड़ बड़ आपन डैना फइलइले जमीन पर उतर आइल होखस आउर अपना हिस्सा के मांस नोंचे खातिर आतुर होखस. ऊ जब तकले चोंच मारहेंनस, जबले शरीर कंकाल ना बन जाई. एह घटना पर बस में सवार मेहरारूअन में भी चरचा गरम रहे. सब लोग आपन आपन भड़ांस निकाले में बेयस्त रहे. कुछ पीड़िता सपना से अपनापन जतावे में लागल रही त कुछ ओकरा विरोधों में बोलत रही. एगो जानी अपटुडेट महिला बोलत रही,‘ पुरूष वक्त बेवक्त हमें अपना शिकार बनाते रहते हैं. दामिनी हत्या कांड में मिले आरोपियों को फांसी की सजा से सबक नहीं लिया. ये महिलाखोर बन गए हैं. इन्हें गोश्त खाने की लत पड़ गई है. सूखी हड्डियां भी चूसने से बाज नहीं आते. ’
तबही दुसरकी जानी बोलली, ‘ जब एह घटना में एक आदमी दोषी बा त सभके गारी देवल ठीक नइखे. सब लोग दुराचारी ना होला बहिन जी.’
एही बीच तिसरकी जानी पहलकी के समरथन में टपक पड़ली,‘ आपकी बातें सौ प्रतिशत सही है. लेकिन क्या घर की चहार दीवारी के अंदर बंद हमारी मेहर बेटियां सुरक्षित हैं ? सबसे ज्यादा यौन शोषण तो रिश्तों में ही होता है. लेकिन लोक लाज और मर्यादा हनन का हवाला देकर उसे घर में ही दबा दिया जाता है. राह चलती लड़की हो या सफर करती महिला यात्री, ऑफिस में काम करने वाली नवयौवना हो या घरेलू काम करने वाली दाई. पुरूष सभी को भोग की वस्तु समझता है. उसे मालूम है कि औरत के कई रूप होते हैं, बावजूद सबको प्रेयसी के रूप में ही देखता है. चाहे गोरी चमड़ी वाली हो या काली कलूटी, कोई फर्क नहीं पड़ता. मर्दो को स्त्री सौंदर्य से ज्यादा उसका सुडौल देह पसंद है.’
दुसरकी जानी फेरू टोकली, ‘ हम तोहरा लोगिन के बात से सहमत नइखीं. आज के फैशन परस्त लइकियन के तरफ तानी देखी ना. कइसन कइसन उत्तेजक कपड़ा पहिर के निकलत बाड़ीस, जवना में ओकनी के अंग अंग झलकत रहेला. देखला पर मरदे के छोडी मेहरारूअन के नजर शरम से झुक जाला .’
खिसियाके तिसरकी जानी दुसरकी पर हमला कइली, ‘ तुम देहाती महिलाएं सठिया गई हो. इसलिए अनाप शनाप बोल रही हो. ऐसे पौराणिक विचारों को किसी जादू घर में सहेज कर रखवा दो, तुम्हारी आनेवाली पीढ़ी के काम आएगी. ’
बस में जेतना मेहरारू ओतने बतकुचन होत रहे. अलग अलग सीट पर महिला पुरूषन के अंतरंग संबंध पर एगो विचार गोष्ठीये शुरू हो गइल रहे .
एगो कहाउत बा कि बनदूक से निकली गोली आ जुबान से फिसलल बोली कबहीं वापस ना आवे, ऊ सोझा खड़ा आदमी के सीना चीर के पार हो जाले. ओकर तड़प त मउवत से भी जादा असहनीय हो जाला. अगर केहूं से तमीज से बात कर लेहल जाव त ऊ खुशी खुशी बनारसी भा मगहिया पान खिला के ओठ लाल कर दिही. ओही जा जब जुबान फिसल गईल त लात -जूतन के बरसात के कमी ना होला .
बस में बढ़ते हंगामा देख के चालक के परान सूख गईल. ओकरा बुझाइल कि जादा बात बिगड़ी तो उग्र भीड़ बस में आगो लगा सकत बिया. आज के बदलल परिवेश में छेड़खानी कइल, सीटी बजावल, ताना मारल जुर्म हो गईल बा . अइसन मामला में जनता भी पहिले से जादा निरभिक आ जागरूक हो गईल बिया. अच्छा रही कि बस के कवनों थाना में लगा देवल जाव. ईहे सोचत ऊ पास के एगो थाना में बस के खड़ा कर दिहलस आ अपना सीट से नीचे कूद के दउरत थानेदार राम भरोसा के पास पहुंच गईल.
‘ अबे कुत्ते की माफिक काहे हाफ रहा है, कुछो कहना है तो जल्दीये बको.ना.’
‘साहेब ... बस में एगो लइकी के साथे कवनों छोकड़ा छेड़खानी ..’
‘छेड़खानी..’ दरोगा आपन आंख तरेरते चालक के खा जायेवाला नजर से घूरलस.
‘ हां..हां.हां ..साहेब...’ बोले में थोड़का सा चालक हकलाईल.
‘छेड़खानी में जरूर तेरा खलासी चाहे कंडक्टर होगा , आउर तुम स्याले भाग आये हो निरदोष बनने के लिए..हमको बुरबक समझता है’
‘ना...ना...ना...साहेब..हम...हाथ जोड़त बानी ...,रउरा गलत समझ गईनी..’ चालक हाथ जोड़ले गिड़गिड़ाईल.
‘जगन सिंह इस सिरफिरे ड्राइवर को हाजत में डालो.’ थानेदार अपना कांस्टेबल से बोलल आ हाथ में डंडा लहरावत बस की ओर निकल पड़ल. ओकरा पीछे पीछे दुगो सिपाही भी भगले.
थाना परिसर में बस के रूकते भीड़ हमरा के खींच के बाहर निकललस. पिटाई करत थानेदार के सौंप दिहलस. थानेदार भीड़ के हटावत हमार लमहर झुल्फी के पकड़लस आ चूतड़ पर एक लात जमावत दुनू सिपाहियन के तरफ ढकेल दिहलस. फेरू ऊ जोर से आवाज लगाईलस ,
‘ अरे भाई, दुखियारी लइकी कतही लउक नहीं रही है. कतही बदमाशों ने उसे मार तो नहीं डाला..?’
‘ लइकिया सुरक्षित बिया सर..ऊ अपना सीटे पर बइठ के रोअत बिया ...’ कई गो लोग एके साथे बोल उठल. ‘ आई सर ..,देखी.. ओकरा के बेचारी...’
बस के दरवाजा पर खड़ा भइल थानेदार के देखते लइकी हड़बड़ा के खड़ा भईल. अचानक ओकर बैग नीचे गिर गईल. ऊ अपना साड़ी के फुफती उठावत नीचे तकलस त हमार फोटो ओकरा लउकल. ओकरा भक से हंमार चेहरा इयाद आइल. ‘मैडम, थोड़का सा साड़ी ऊपर उठाई ना, नीचे से फोटो लेवे के बा.’ ऊ निहुर के फोटो उठा लिहलस. मारे भय के ओकर हाथ पांव फूले लागल. रूलाई हवा हो गइल . गुस्सा काफूर हो गइल. ऊ असमंजस के स्थिति में जस के तस खड़ा रह गईल.
थानेदार लइकी के हाथ से फोटो छीन लिहलस. फोटो के चेहरा पहचानते ऊ लइकिया के अजीब ढंग से घुरलस आ पूछलस,
‘ आरे रे...रे...ई फोटो केकर है?....बोलती काहे नहीं ..,हां,हां,हां आया समझ में....एक तरफ तो पिटावा रही हो आउर दुसरे तरफ ओकर फोटो निहार रही हो !..छी... छी..ई का माजरा है !’
लेखक परिचय:-नाम: जनकदेव जनक
पता: सब्जी बगान लिलोरी पथरा झरिया,
पो. झरिया, जिला-धनबाद
झारखंड (भारत) पिन 828111,
मो. 09431730244


text:
पिछला दिने भोजपुरी सुपरस्टार खेसारीलाल यादव आ स्टार अभिनेत्री शुभी शर्मा के पटना का श्रीकृष्ण मेमोरियल हॉल में बिहारी हेल्पलाईन के बोलावल छठवाँ समारोह में बिहारी अस्मिता सम्मान 2013 से सम्मानित कइल गइल. खेसारीलाल आ शुभी के मिलल इ सम्मान ओह लोग के भोजपुरी सिनेमा में दिहल योगदान ला दिहल गइल. पुरस्कार मशहूर राजनेता विधायक आ मंत्री रहल प्रेम कुमार, विधान पार्षद मंगल पांडेय आ विधायक राजु सिंह के हाथे दिहल गइल.
एह सम्मान से खेसारीलाल आ शुभी गदगद बाड़ें आ सम्मान समिति के अभार जतावत बाड़ें.
(प्रशांत-निशांत)


text:
रामनाथ कोविन्द देश के 14वाँ राष्ट्रपति
20 जुलाई 2017 का दिने संघ के प्रचारक स्वंयसेवक, भाजपा के नेता, आ हाल फिलहाल में बिहार के राज्यपाल रहल रामनाथ कोविन्द जी के देश के 14वाँ राष्ट्रपति का रुप में चुनइला के आधिकारिक एलान हो गइल. सोनिया गाँधी के अगुअई में बहुते विराधी गोल मिल के बाबू जगजीवन राम के बेटी आ लोकसभा स्पीकर रह चुकल मीरा कुमार के लड़ववले रहलें. अपील कइले रहुवे लोग कि सांसद आ विधायक अपना अंतरात्मा के आवाज का अनुसार मतदान करे. मकसद त रहल कि भाजपा के अगुअई वाली एनडीए के लोग क्रॉस वोटिंग करे बाकिर करीब करीब हर राज्य के कांग्रेसी आ विरोधी विधायकन में से कुछ लोग अपना अंतरात्मा के आवाज सुनि के कौविन्द जी के वोट दे दीहल. परिणाम ई भइल कि उमीदो से बेसी वोट बिटोरत करीब दू तिहाई मत से कोविन्द जी चुना गइनी.
यूपी से आवे वाला पहिला राष्ट्रपति कोविंद जी दुसरका दलित राष्ट्रपति होखब. आ अब पहिला बेर कवनो भाजपा नेता राष्ट्रपति पद के सुशोभित करीहें. संगही देश के चारो माथ पद प संघ आ भाजपा के लोग विराजमान रही. राष्ट्रपति, उप राष्ट्रपति, प्रधान मंत्री आ लोकसभा अध्यक्ष – चारों पदन प अब संघ के लोग रही, देश के आधा से अधिका राज्यन प राजग पहिलहीं से काबिज बा आ जब राज्यसभा में ओकरा बहुमत मिल जाई त फेर आपन रीति नीति लागू करवावे में कवनो परेशानी ना होखी.


text:
भोजपुरी सिनेमा के आलोचकन के नींद हराम हो गइल बा काहे कि एगो भोजपुरिया ‘सपूत’ बॉक्स ऑफिस के हिसाबे किताब बदल दिहलसि. ई सपूत खेसारीलाल यादव हउवें जे ना सिरिफ भोजपुरी सिनेमा के गिरती साख बचा लिहले. ओकरा के एगो तेजीओ थमा दिहले. ‘सपूत’ फिलिम सफलता के नया कीर्तिमान बना दिहलसि आ एह साल 2013 के पहिला छमाही के सबले बड़का ओपनिंगवाली फिलिम बन गइल बा. एहसे संजोग से सितारा बन गइल कहाए वाला खेसारी लाल के आजु क्राउड पुलर आ स्टार एक्टर कहल जाए लागल बा. खेसारी के अगिला फिलिम ‘तेरी कसम’ अपना रिलीज का पहिलही सभतर चरचा में आ गइल बा. पिछला दिने प्रेमांशु सिन्हा के निर्देशन में बनत फिलिम ‘जिगर’ का सेट पर, संक्रमण स्टूडियो में, खेसारीलाल यादव से भेंट भइल आ ओही बातचीत के कुछ हिस्सा एहिजा पेश बा :
कहत बा लोग कि भोजपुरी सिनेमा के बहुते खराब समय चलत बा. राउर राय का बा?
जिनकल फिलिम पिटा जाले उनका ल त दौर खराबे होला बाकिर ई फिल्मोद्योग के पैमाना ना होखे. ‘सपूत’ त साल 2013 के सबले बड़ ओपनिंग लिहलसि त फेर कइसे कहल जाव कि दौर खराब बा. फिलिम बढ़िया बने आ ओहमें मनोरंजन के मसाला होखो त ज़रूरे चली.
राउर त पहिलके फिलिम धमाल मचा दिहले रहल आ आजु ले ऊ दौर जारी बा. एकर श्रेय केकर?
‘साजन चले ससुराल’ हमार पहिला फिलिम रहे आ बड़हन हिट भइल बाकिर तबहियो हम सिरिफ फिलिमवालन ला नया रहली. अभय सिन्हा जब हमरा के ‘साजन चले ससुराल’ ला साईन कइलन ओह समय ले हम ऑडियो आ म्यूजिक वीडियो के शाहनशाह बन चुकल रहीं. एहसे ‘साजन चले ससुराल’ के सफलता के एक श्रेय हमरा परिश्रम आ लगनो के जाला.
लोकगायकन के हीरो बनावे के परम्परा भोजपुरी सिनेमा में कायम बा. रउरा ओकरे अगिला कड़ी हईं. गायक ना रहतीं त फिलिमन में अइतीं?
अइसन ना रहे कि फिलिमे में आवे ला हम गावल शुरू कइले रहीं. हम त तब से गावत रहीं जव बचपन में भईंस चरावे जाइल करीं. फेर गाँवे गाँव गावे लगनी. सिलसिला बढ़ल त शहरो-शहर. बाद में ऑडियो सीडी-एमपी थ्री में हमार गीत आवल शुरु भइल आ हम लोकप्रिय हो गइनी. जे हमरा के ना जाने उहे कही कि हम संयोग से एक्टर बन गइनी. हमरा भीटर एगो समर्पित कलाकार मन रहे जवन बी.एस.एफ. (सीमा सुरक्षा बल) के नौकरी छवे महीना में छोड़वा दिहलसि.
अगर एतना लगाव रहे गावे-बजावे के त फेर सीमा सुरक्षा बल में गइबे काहे कइनी?
हम सारण (छपरा) जिला के एकमा प्रखंड के रसूलपुर चट्टी का बगल के धानाडीह गाँव के हईं. गाँव में तीन सौ घर यादव बाड़े बाकिर शायदे केहू फौज भा कवनो दोसरा बड़हन विभाग में नौकरी करत होखी. हम आ हमरा दोस्त के ताव आइल कि गांव के नाम रोशन कइल जाव, कुछ कमाल देखावल जाव. हमनी दुनु के पर्सनालिटी सॉलिड रहल से हम बी.एस.एफ में चुना गइनी आ ऊ आर्मी में. हम त वापिस भाग अइनी अपना गावे-बजावे का दुनिया में बाकि ऊ अबहींओ आर्मी में बा.
अइला का बाद कतना अलबम कइनी आ कवनो रिकार्ड तोड़ हिट रहल कि ना?
पचास से ऊपर म्यूजिक वीडियो हमार आ चुकल बा आ लगभग सब हिट भइली सँ. एगो गाना त अइसन हिट रहल कि ओकरा के बारह लाख लोग अपना रिंग टोन खातिर डाउनलोड कइल. गीत के मुखड़ा रहल – ‘पियवा रहेला हमार सऊदी ए भउजी…..’
फिलिम में अइला पर अभिनय के बारीकि कइसे सिखनी? डांस-फाईट?
पचास गो म्यूजिक वीडियो करत-करत केहूओ लाईट-कैमरा-एक्शन के माहिर त होइए जाला. चार दिन डांस सिखनी आ दिलीप यादव से तनिका स्टंट. बस हो गइल तइयारी. म्यूजिक वीडियो में त डांस करही के होखेला से नया लउकत खेसारी अंदर से पूरा तइयारी में रहल.
आवते स्टार बन गइनी आ फिलिम लगातार हिट होत गइली सँ. अब राउर का ज़िम्मेदारी बन ता? लगातार फिलिम साईन करत जाए के आ कि ….?
ई त हमार खुशकिस्मती बा कि हमार आठ के आठो फिलिम सफल भइली स. ‘सपूत’ त नया रिकार्डे बना दिहलसि. अब हम पहिले से अधिका चौकस बानी. कहानी पर ध्यान देत रहीलें कि कहीं कवनो गलत फिलिम मत कर लीं.
स्टारन के नाजोनखरा से निर्माता-निर्देशक परेशान रहेलें. राउर व्यवहार कइसन होला?
हम निर्देशक के कलाकार हईं. रउरा जइसन चाहीं करवा लीं. कादोओ पाँकी में लेटे के तइयार रहीलें बशर्ते पटकथा मांगत होखे.
अपना फिलिमन के ब्यौरा दीं?
जवन रिलीज हो चुकल बाड़ी सँ ओहमें ‘साजन चले ससुराल’, ‘जान तेरे नाम’, ‘देवरा पे मनवा डोले’, ‘दिल ले गईल ओढ़निया वाली’, ‘नागिन’, ‘लहू के दो रंग’, ‘लाल दुपट्टा मलमल का’ अउर‘सपूत’ शामिल बा. आजु आप ‘जिगर’ के सेट पर आइले बानी अउरी आवेवाली फिलिमन में ‘दूध का कर्ज’, ‘प्यार झुकता नहीं’ आ ‘संसार’ बा.
आज के सीन का ह?
हम पुलिस हिरासत में बानी आ शुभि शर्मा हमरा से भेंट करे आइल बाड़ी. दोसरका सीन में हम शुभि के लेके अस्पताल जात बानी जहाँ दोसरा ओर से खलनायक राज प्रेमी ओ आवत बाड़े. ‘जिगर’ के निर्देशक हउवें प्रेमांशु सिन्हा.
‘सपूत’ के चरचा त रिलीज क बाद भइल बाकिर ‘तेरी कसम’ त प्रदर्शन के पहिलही से सुर्खियन में बा. आखिर का बा एह फिलिम में?
‘तेरी कसम’ एगो थ्रिलर लव स्टोरी ह जवना के अनिल सिनकर एकदम नया अंदाज़ में बनवले बाड़न. फिलिम में ताजगी बा आ सिनकर जी के निर्देशन त कमाल के बा. हो सकेला कि ई फिलिम सपूतो से आगा निकल जाव.
(शशिकांत सिंह, रंजन सिन्हा)


text:
उत्तर प्रदेश के खबर
(मंगल 20 सितम्बर)
- गाजीपुर के मुहम्मदाबाद आ महराजगंज में आयोजित भाजपा के विजय संकल्प सम्मेलन में भाजपा अध्यक्ष रहल राजनाथ सिंह गरजले कि विधायक कृष्णानंद राय के हत्यारन के सजा मिल के रही. बसपा आ कांग्रेस पर हमला बोलत राजनाथ सिंह कहलन कि अगर विकास चाहीं त भाजपा के जिताईं.
- राज्य परिवहन निगम अपना बेड़ा में पाँच सौ नया बस शामिल कर लिहलसि. ई जानकारी देत परिवहन मंत्री रामअचल राजभर कहले कि राज्य के सगरी बड़का बस अड्डा के इंटरनेट से जोड़ दिहल जाई जवना से लोग बस के आवे जाये के जानकारी ले पइहें आ इंटरनेट का सहारे लमहर दूरी वाला यात्री आपन सीट आरक्षित करा पइहें.
- गोरखपुर के दीनदयाल उपाध्याय गोरखपुर विश्वविद्यालय के दीक्षान्त समारोह आजु होखे जा रहल बा. समारोह के अध्यक्षता राज्यपाल आ कुलाधिपति बी एल जोशी करीहें आ प्रधानमंत्री के आर्थिक सलाहकार प्रोफेसर वी एस व्यास मुख्य अतिथि रहीहें.
- बसपा अपना हमीरपुर सदर विधायक अशोक कुमार सिंह के पार्टी से निकाल दिहलसि काहे कि ऊ अपना समाज के बसपा से जोड़े में असफल रहले. क्षेत्र के जनता आ पार्टी कार्यकर्तन का साथे उनुकर पटरी ना बइठ पावल.
- देवरिया के रुद्रपुर इलाका में जिउतिया पर्व पर गोर्रा नदी में नहाये गइल आठ गो लड़की डूबे लगली सँ त तीन गो के बचा लिहल गइल बाकिर पाँच गो डूब गइली सँ. गाजीओपुर जिला से चार आदमी के डूबे के खबर बा जे सैदपुर आ करीमुद्दीनपुर इलाका में डूबले.
- बांदा बलात्कार मामला में आरोपी नरैनी से बसपा विधायक पुरूषोत्तम ना॰ द्विवेदी के परिवार वालन से पूछताछ कइलसि सीबीआई टीम.
- उप्र के शाहजहाँपुर में एगो कन्या विद्यालय के 60 गो छात्रा आयरन के मिलल गोली खइला से बीमार पड़ गइली आ सभके अस्पताल में भरती करावल गइल बा.
- जालौन के जिला कारागार में एगो विचाराधीन कैदी कथित रूप से फांसी लगा लिहलसि बाकिर परिजनन के कहना बा कि ओकरा के मार दिहल गइल बा. घटना के जांच के आदेश दे दिहल बा.


text:
अंगरेजी
अंगरेजी, भा अंगरेजी भाषा (English language) मूल रूप से इंग्लैंड क भाषा हवे जेवन अब हर ओ देश में बोलल जात बा जहाँ जहाँ अंग्रेज लोग राज कइलें। आज अमेरिका, आस्ट्रेलिया आ न्यूज़ीलैंड जइसन देशन में ई मुख्य भाषा बा आ भारतीय क्षेत्र में भी ए भाषा क प्रचलन बहुत बा। भारत के मिजोरम नीयन कुछ राज्यन में ई सरकारी भाषा हवे।
भाषा बिज्ञान के बँटवारा के हिसाब से अंगरेजी एगो पच्छिमी जर्मनिक भाषा हवे जे मध्यकालीन इंग्लैंड में बोलल जाय आ अब बैस्विक रूप से संपर्क भाषा (लिंग्वा फ़्रैंका) बन चुकल बा।[1][2] प्राचीन काल में जर्मनिक मूल के एंगल्स नाँव के एगो जनजाति उत्तर-पूरुब दिशा से प्रवास क के इंग्लैंड आइल रहे जिनहन लोग के नाँव में एह भाषा के नाँव के जरि बा। अंतिम रूप से एह भाषा के नाँव बाल्टिक सागर में मौजूद एंग्लिया या एंग्लेन नाँव के प्रायदीप के नाँव पर पड़ल। अपना उच्चारण आ ब्याकरण के हिसाब से ई फ्रायसियन भाषा से सभसे नजदीक हवे, हालाँकि, एकरे शब्दभंडार में कई गो जर्मनिक भाषा सभ के परभाव सुरुआती मध्यकाल में पड़ल आ बाद में एह पर रोमांस भाषा सभ, खासतौर पर फ्रांसीसी आ लैटिन भाषा, के परभाव बहुत ढेर पड़ल।[3]
बिसयसूची
इतिहास[संपादन]
प्रोटो-जर्मनिक भा पुरनकी अंगरेजी[संपादन]
अंगरेजी भाषा के सुरुआती रूप के पुरनकी अंगरेजी (ओल्ड इंग्लिश) या एंग्लो-सैक्सन (c. 550–1066 CE) कहल जाला। पुरनकी अंगरेजी के बिकास नार्थ सागर के आसपास के जर्मनिक बोली सभ से भइल जे फ्रायसिया, लोवर सैक्सनी, जटलैंड आ दक्खिनी स्वीडन में बोलल जाँय। एह बोली सभ के बोले वाला लोग के एंगेल्स, सैक्सन आ जट लोग कहल जाला। पाँचवीं सदी में ईहे ऐंग्लो-सैक्सन लोग उत्तर से आ के ब्रिटेन में बसे सुरू कइल आ ब्रिटेन से रोमन लोग के लखेदे सुरू कइल। सातवीं सदी के अंत ले रोमन लोग ब्रिटेन से बहरिया गइल आ जर्मनिक मूल के ऐंग्लो-सैक्सन भाषा ब्रिटेन के रोमानी भाषा सभ (43–409 CE) क जगह ले लिहलस। एह रोमनी भाषा सभ में: आम ब्रितानी, एगो सेल्टिक आ लैटिन भाषा रहे जे सीजर द्वारा ब्रिटेन पर कब्ज़ा के समय के बाद इहाँ स्थापित भइल रहे। इंग्लैंड आ इंग्लिश (मूल रूप से Ænglaland आ Ænglisc) एही एंगल्स लोग के नाँव पर पड़ल हवे।
मध्यकालीन अंगरेजी[संपादन]
आठवीं से बारहवी सदी के बीच, पुरनकी अंगरेजी धीरे-धीरे क्रमिक रूप से कई भाषा सभ के संपर्क के कारण मध्यकालीन अंगरेजी (मिडिल इंग्लिश) के रूप लिहलस। एगो अट्रेंडम तरीका से मिडिल इंग्लिश के सुरुआत के विलियम (दि कॉन्करर) के इंगलैंड बिजय 1066 से भी जोड़ल जाला हालाँकि, एकर बिकास 1200–1450 के बीच ले के समय तक ले होखत रहल।
बारहवीं सदी तक पहुँचत-पहुँचत मिडिल इंग्लिश के पूरा बिकास हो गइल। एह में नॉर्स आ नॉरमन बिसेसता आ लच्छन सभ के समन्वय हो गइल आ इहे भाषा सुरुआती मॉडर्न अंगरेजी (1500) के बिकसित होखे से ठीक पहिले तक ले बोलल लिखल गइल। एह जमाना के साहित्यिक रचना में ज्यॉफ्री चौसर के दि कैंटरबरी टेल्स आ मैलरी के ले मोर्टे डि 'आर्थर के नाँव गिनावल जाला। एह दौर में क्षेत्रीय बोली सभ के साहित्य में प्रयोग में बढ़ती भइल आ ई चौसर नियर लोग द्वारा खास परभाव पैदा करे खातिर इस्तेमाल कइल गइलीं।
सुरुआती आधुनिक अंगरेजी[संपादन]
अंगरेजी भाषा के इतिहास में अगिला दौर के सुरुआती मॉडर्न इंग्लिश (1500–1700) के दौर कहल जाला। एह काल में जवन भाषा बिकसित भइल ओह में शामिल होखे वाला नया लच्छन रहलें: ब्यापक स्वर घसकाव (ग्रेट वॉवेल शिफ्ट) (1300-1700), इन्फ्लेक्शन के सहज होखल, आ भाषाबैज्ञानिक मानकीकरण (स्टैंडराइजेशन)।
भूगोलीय बिस्तार[संपादन]
साल 2016 तक ले दुनिया में कुल 400 मिलियन (40 करोड़) लोग मूलभाषा के रूप में अंगरेजी बोले वाला रहल, मने कि एह लोग के पहिली भाषा अंगरेजी हवे; लगभग 1.1 बिलियन लोग एकरा के दुसरी भाषा के रूप में बोले वाला रहल।[4] अनुमान इहे बा कि अंगरेजी साइद दुनिया के तिसरी सभसे ढेर बोलल जाए वाली भाषा बा जेकरा से आगे दू गो भाषा बाड़ी सऽ, दुनिया के सभसे ढेर लोग द्वारा बोलल जाये वाली मैंडारिन, आ दुसरा नमर पर सभसे ढेर बोलल जाए वाली स्पेनिश भाषा।[5] हालाँकि, मूलभाषा आ गैर-मूलभाषा के रूप में बोले वाला लोग के जोड़ दिहल जाय तब जरूर हो सकेला कि ई दुनिया के सभसे बड़ भाषा होखे, निर्भर एह बात पर बा कि अइसन अनुमान कवना परिभाषा के आधार पर लागावल जा रहल बा।[6][7][8][9] अंगरेजी बोले वाला लोगन के समुदाय हर महादीप, दीप आ समुंद्री इलाका में जरूर मिल जाई।[10]
जवना देस सभ में अंगरेजी बोलल जाला उनहन के अलगा-अलगा समूह में बाँट के भी देखल जा सकत बा। आमतौर पर ई तीन गो सर्किल के रूप में बाँटल जाला: "अंदरूनी सर्किल" में[11] अइसन देस आवे लें जहाँ के मूलभाषा अंगरेजी हवे या फिर जहाँ के भाषा अंगरेजी के ऊँच साहित्यिक स्टैंडर्ड आ एकरे चालढाल के तय करे ला। अंगरेजी कौनों एगो देस के भाषा ना बा, न इ खाली अइसने देस सभ के भाषा बा जहाँ अंगरेज लोग जा के बस गइल। कई अइसन देस भी बाने जहाँ कुछे अंगरेज लोग जाके बसल बाकिर ई भासा उहाँ के राष्ट्रभाषा बाटे। एकरे अलावा ई अंतरराष्ट्रीय लेवल पर आपसी संबाद आ संपर्क के भाषा में भी बिकसित हो चुकल बा आ भूगोल के कौनों भी हिस्सा में जहाँ दू लोग एक दुसरा के भाषा न बूझत होखे, एकर इस्तेमाल क सके ला।
अंगरेजी के तीन गो हल्का[संपादन]
ऊपर बतावले गइल बा कि अंगरेजी बोले वाला बिस्व के तीन को सर्किल भा हल्का में बाँटल जाला।[11] तीन हल्का वाला एह मॉडल में "अंदरूनी हल्का" (इनर सर्किल), में अइसन देस आवे लें जहाँ के बिसाल लोकल समुदाय मूल भाषा भा महतारी भासा के रूप में बोले सीखे ला, "बाहरी हल्का" (आउटर सर्किल) में मूलभासा के रूप में अंगरेजी जाने बोले वाला लोग के संख्या कम बा बाकी दुसरी भासा के रूप में एकर ब्यापक चलन बा आ पढ़ाई-लिखाई आ मीडिया प्रसारण सभ में अंगरेजी के बहुतायत से इस्तमाल हो रहल बा आ सरकारी कामकाज में भी एकर भरपूर इस्तमाल हो रहल बा, अंत में "बिस्तारवान हल्का" (एक्सपैंडिंग सर्किल) बा जहाँ के लोग बिदेसी भाषा के रूप में अंगरेजी सीखे-पढ़े ला। अंगरेजी भासा के भूगोलीय बिस्तार के ई मॉडल भारतीय भाषाबिग्यानी ब्रज काचरू के दिहल गइल हवे आ ई अंगरेज लोग आ अंगरेजी के इतिहासी बिस्तार के आधार पर बनावल गइल हवे।[12]
अइसन देस जहाँ अंगरेजी के मूलभासाभासी (नेटिव स्पीकर) लोग बहुतायत में बा, अंदरूनी हल्क़ा के रूप में चिन्हित कइल गइल बा आ एह में अमेरिका, यूनाइटेड किंगडम, आस्ट्रेलिया, कनाडा, आयरलैंड आ न्यूजीलैंड के सामिल कइल गइल बा जबकि उल्लेखनीय संख्या में बोले वाला लोग के आबादी होखे के कारन दक्खिन अफिरका के भी एही सर्किल में गिनल जाला। मूलभासा के रूप में अंगरेजी बोले वाला लोग के आबादी के हिसाब से सजावल जाय तब सभसे ऊपर यूनाइटेड स्टेट्स ऑफ अमेरिका (कमसेकम 231 मिलियन या 23.1 करोड़),[13] आ एकरे बाद घटत क्रम से यूनाइटेड किंगडम (60 मिलियन भा 6 करोड़),[14][15][16] कनाडा (19 मिलियन या 1.9 करोड़),[17] आस्ट्रेलिया (कम से कम 17 मिलियन),[18] दक्खिन अफिरका (4.8 मिलियन या 48 लाख),[19] आयरलैंड (42 लाख), आ न्यूजीलैंड (37 लाख)[20] के नाँव गिनावल जा सके ला। एह देस के बच्चा अपना माई-बाबू से अंगरेजी सीखे लें आ लोकल लोग जिनहन लोग के आपन भाषा कवनों दूसर बा या बाहर से आ के बसे वाला लोग (इमिग्रेंट) एह माहौल में आ कामकाज के जगह पर बातचीत करे खातिर अंगरेजी सीखे ला।[21] ई अंदरूनी हल्क़ा एगो अइसन आधार भा बेस देला जहाँ से बाहर के ओर अंगरेजी के बिस्तार होला।[12]
इहो देखल जाय[संपादन]
संदर्भ[संपादन]
- ↑ Crystal 2003a, p. 6.
- ↑ Wardhaugh 2010, p. 55.
- ↑ Finkenstaedt, Thomas; Dieter Wolff (1973); Ordered profusion; studies in dictionaries and the English lexicon; C. Winter; ISBN 3-533-02253-6.
- ↑ "Which countries are best at English as a second language?"; World Economic Forum; पहुँचतिथी 29 नवंबर 2016.
- ↑ Ethnologue 2010.
- ↑ McCrum, MacNeil & Cran 2003, pp. 9–10.
- ↑ Crystal 2003a, p. 69.
- ↑ "English"; Ethnologue; पहुँचतिथी 2016-10-29.
- ↑ "Chinese, Mandarin"; Ethnologue; ओरिजिनल से 26 September 2016 के पुरालेखित; पहुँचतिथी 2016-10-29.
- ↑ Crystal 2003b, p. 106.
- ↑ 11.0 11.1 Svartvik & Leech 2006, p. 2.
- ↑ 12.0 12.1 Kachru 2006, p. 196.
- ↑ Ryan 2013, Table 1.
- ↑ Office for National Statistics 2013, Key Points.
- ↑ National Records of Scotland 2013.
- ↑ Northern Ireland Statistics and Research Agency 2012, Table KS207NI: Main Language.
- ↑ Statistics Canada 2014.
- ↑ Australian Bureau of Statistics 2013.
- ↑ Statistics South Africa 2012, Table 2.5 Population by first language spoken and province (number).
- ↑ Statistics New Zealand 2014.
- ↑ Bao 2006, p. 377.


text:
देवरिया के देहाती
सूपा त बाजल, दलिद्दर भागल?
मनबोध मास्टर के बस एगो सीधा सवाल। घर घर सूपा त बाजल । का दलिद्दर भागल?कातिक के महीना। पर्व के दिन। घर-घर दीया बराइल। लक्ष्मी जी आ गइली। सूपा बाजल। दलिद्दर भागल। ईआ बड़की माई काकी भौजी बहुरिया और न जाने के के असो भी सूप बजावल। बस एगो इच्छा दलिद्दर भाग जा। मतलब साफ बा बगैर शोर के कुछ न भागी। सीमा पर दुश्मन। देश में गद्दार। गरीबी भ्र्ष्टाचार। सब भगावे खातिर सूप बजावे वाली परम्परा। शोर। आजादी से लेके अबतक खूब भोपू बाजल। हकीकत आप की सामने बा। केतना दलिद्दर भागल। भागे न भागे हमार काम भगावल ह। सबके जगावल ह। ई देश विविधता के देश ह। गोधन बाबा कूटालें। पीड़िया माई बन जाली। कलम-दावात के पूजा होला चित्रगुप्त महराज प्रसन्न हो जालें। छठ आ गइल। नयाह-खाय-खरना-अघ्र्य की तैयारी में लागल लोग। सालोंसाल गंदगी आ कचरा वाली जगह पर साफ-सफाई की साथे छठ के बेदी बने लागल। पर्व के सफर, त्योहार के सिलसिला, अइसे ही चलत रही। छठ माई के व्रत होई आ सूर्य भगवान अर्घ्य लिहे। मनबोध मास्टर सोचे लगलें- महंगाई पर रोज- रोज रोवे वाला मनई के हाथ भी त्योहार पर सकेस्त ना भइल। खूब खरीदारी भइल। इ भारतीय उत्सव ह। उत्सवधर्मिता में कहीं कवनों कंजूसी ना। धनतेरस की दिने से ही त्योहार के उत्साह शुरू बा। त्योहार हम्मन के संस्कृति ह। केतना सहेज के राखल बा। धनतेरस के एक ओर गहना-गुरिया, वर्तन- ओरतन, गाड़ी-घोड़ा किनला के होड़ त दूसरी ओर भगवान धन्वंतरि के अराधना- जीवेम शरदं शतम् के अपेक्षा। प्रकाश पर्व पर दीया बारि के घर के कोने-अंतरा से भी अंधकार भगा दिहल गइल। जग प्रकाशित भइल। मन के भीतर झांक के देखला के जरूरत बा, केतना अंजोर बा? ये अंजोर से पास- पड़ोस, गांव-जवार, देश-काल में केतना अंजोर बिखेरल गइल? दलिद्दर खेदला के परंपरा निभावल गइल। घर की कोना-कोना में सूपा बजाके दलिद्दर भगावल गइल लेकिन मन में बइठल दलिद्दर भागल? दुनिया की पाप-पुन्य के लेखा-जोखा राखे वाला चित्रगुप्त महराज पूजल गइलें। बहुत सहेज के रखल गइल दुर्लभ कलम-दावात के दर्शन से मन प्रसन्न हो गइल। अपनी कर्म के लेखा-जोखा जे ना राखल ओकरी पूजा से चित्रगुप्त महराज केतना प्रसन्न होइहन? छठ माई के घाट अगर साल के तीन सौ पैंसठों दिन एतने स्वच्छ रहित त केतना सुन्नर रहित। पर्व-त्योहार के जड़ हमरी संस्कृति में बहुत गहिर ले समाइल बा। ओके और मजबूत बनावला के जरूरत बा। संकल्प लिहला के जरूरत बा की फिजुलखर्ची में कटौती क के ओह धन से कवनो जरूरतमंद के सहयोग क दिहल जा। अइसन हो जाय त त्योहारन के सार्थकता और बढ़ जात। खूब खुशी मनावल जा, लेकिन केहू के दुख ना पहुंचे येह पर ध्यान दिहला के जरूरत बा। खूब सूप बाजो लेकिन सुते वाला के तकलीफ न होखे। सर्जिकल स्ट्राइक होखे चाहे जेल से भागे वालन के इनकाउंटर। सूपा बजावल करी। वफादार और गद्दार में पहिचान कठिन बा। येह कविता की साथे सबके प्रति शुभकामना।
दीया बराइल, लक्ष्मी अइली।
सूपा बाजल, दलिद्दर भागल।
भैयादूज के गोधन कूटइलें,
रड़ूहन के तिलकहरू अइलें।
छठ मइया के अघ्र्य दियाई,
सब्जी आ फल खूब किनाई।
पढ़ल करीं रफते रफते। फेरु मिलब अगिला हफ्ते।
रउरा सब के एन डी देहाती


text:
Categories
अंजोरिया के ट्वीट
टटका खबर
- तिलकधारी महाविद्यालय में 14 मई के होखे वाला सपना चौधरी के कार्यक्रम पर रोक
- चाराघोटाला के मुजरिम लालू बेटा के शादी में शामिल होखे ला पैरोल मिलल
- बीएचयू के छात्र अपने में भिड़ले
- भोजपुरी पट्टी से 10 गो खबर, 8 मई 2018, मंगल
- कांग्रेस के भरोसा न्यायालय पर ना हो के अपना भरोसा वाला जजन पर बा
- भोजपुरी पट्टी से 15 गो खबर, 7 मई 2018, सोमार
- मुख्यमंत्री ना रह गइल लोग के सरकारी बंगला में रहे के हक नइखे – सुप्रीम कोर्ट
- राहुल, सोनिया इहो बतावे लोग कि कवना मामिला में जमानत पर बा लोग : मोदी
- भोजपुरी पट्टी से अतवार 6 मई 2018 के 6 गो खबर अउर
- शिक्षामित्रन के मांग सकारे के निर्देश दिहलें यूपी के मुख्यमंत्री
Meta


text:
साउथ के सुपर स्टार रजनीकांत आ हिंदी सुपर स्टार आमिर खान क तरहे भोजपुरी सिनेमा के रंगबाज स्टार हैदर काजमी ओ सबले पहिले स्क्रिप्ट देखेलें आ स्क्रिप्ट भा गइल तबहिये हाँ कहेलें. हैदर काजमी के आजु काल्हु पूरा भोजपुरी वर्ल्ड बधाई देत बा काहे कि उनुकर ‘कालिया’ के फस्ट लुक लोग के खूबे पसंद आइल बा. हैदर काजमी के त पहिलही से कहना बा कि सिनेमा भोजपुरी में बढ़िया कलाकारन के कमी बा आ अब इहो बात एकदमे साँच साबित भइल बा. हैदर के कहना ह कि भोजपुरी स्टार आजु सिरिफ पइसा देखेलें जबकि उनुका स्क्रिप्ट आ टायटल का साथे प्रचारो के तरीका पर ध्यान देबे के चाहीं. हैदर काजमी के आपन कवनो लॉबी नइखे. ऊ लॉबी पर ध्यानो ना देसु आ साफे कहेलें कि सगरी लोग हमार आपने ह आ हमार कवनो लॉबी नइखे.
‘कालिया’ के फर्स्ट लुक देखके हैदर काजमी का लगे दस से अधिका फिलिमन के ऑफर आइल बाकिर ऊ सिरिफ चुनिंदे फिलिम करीहें.
(शशिकांत सिंह, रंजन सिन्हा के रपट)


text:
यूपी से राज्यसभा चुनाव भइल रोचक, एगारह ना तेरह जने
लखनऊ 12 मार्च (वार्ता) यूपी से राज्यसभा के दस गो खाली होखे वाला सीटन के चुनाव ला काल्हु आखिरी दिने ले तेरह लोग आपन परचा दाखिल करा दीहल. एहमें से अकेले भाजपे से एगोरह जने परचा दाखिल कइले बाड़ें. सपा से एगो आ बसपा से एगो. एह तरह कुल मिला के तेरह उमीदवार हो गइला से चुनाव करावे के जरुरत पड़हीं के बा. भाजपा के आठ गो आ सपा के अकेला उमीदवार के जीतल तय बा. भाजपा से दू जने आपन नाम वापिस ले सकेलें.
एह चढ़ाउपरी में बसपा उमीदवार के जीतला प सन्देह जइसन हो गइल बा आ मायावती कांग्रेस से कहले बाड़ी कि ओकर सातो भोट एहिजा मिली तबहिएं मध्यप्रदेश में बसपा के भोट कांग्रेस के मिल पाई.
एह चुनाव में खरीद फरोख्त रोके ला व्यवस्था बा कि हर विधायक आपन भोट अपना गोल के सचेतक के देखाइए के डाली. नरेश अग्रवाल के भाजपा में शामिल हो गइला का बाद उनुकर विधायक बेटा आ कुछ अउर समर्थक भाजपा के भोट दे सकेलें.
आजु परचा के जाँच कइल जाई आ 15 तारीख ले नामवापसी का बादे सबकुछ साफ हो पाई. तबले धुकधुकी बनल रहे के बा.


text:
पानी (अंगरेजी: Water रासायनिक सूत्र: H2O) बिना रंग, बिना गंध आ बिना स्वाद के अईसन एगो पदार्थ जौन आमतौर पर पृथ्वी पर नदी, झील, ताल, तालाब, आ समुद्र में तरल रूप में मिलेला, बरखा की रूप में आसमान से बरिसे ला आ बर्फ़ की रूप में ठोस अवस्था में पावल जाला, एगो बहुत महत्व वाला पदार्थ हवे। पानी अगर ना रहित त पृथ्वी पर जिन्दगी के शुरुआत न भइल रहित। ज्यादातर जीव सब की कोशिका में कोशिका द्रव्य की रूप में पावल जाला आ जीवन खातिर बहुत जरूरी मानल जाला।
पानी की एगो अणु में ऑक्सीजन के एगो आ हाइड्रोजन के दू गो परमाणु होला। पृथ्वी के लगभग 71% सतह पानी से तोपाइल बाटे।[1] पृथ्वी पर कुल पानी के 96.5% पानी समुद्र की रूप में बाटे, 1.7% जमीनी पानी 1.7% ग्लेशियर आ बर्फीली टोपी की रूप में, आ ख़ाली 0.001% पानी हवा में भाप, बादर आ बरखा के रूप लेवे वाला बाटे।[2][3] खाली 2.5% पानी साफ पानी बाटे, एहू के 98% बरफ आ पातालीय जल की रूप में बाटे। 0.3% से भी कम साफ पानी के मात्रा नदी, झील आ आकाश में बाटे आ बहुत मामूली मात्रा (0.003%) में सजीव जीवधारी सब में स्थित बाटे।[2]
आदमी खातिर पानी के बहुत उपयोग बाटे। रोज की जीवन में पिये वाला पानी से ले के खेत में सिंचनी करे खातिर, उद्योग सब में इस्तेमाल खातिर, पानी में जहाज चला के यातायात आ आवागमन खातिर, अइसन बहुत सारा सीधा उपयोग वाली चीज बा सब जेवन मनुष्य की जीवन खातिर जरूरी भ लाभदायक बाटे।
पानी का जीवन खातिर महत्व एही बात से बूझल जा सकत बाटे की बैज्ञानिक लोग कौनों दुसरा ग्रह या आसमानी चीज पर जिनगी के होखला के खोज करे खातिर सभसे पहिले ईहे खोजे के कोसिस करे ला की उहाँ पानी मिलत बाटे की नाहीं।
एही सब इस्तेमाल की चलते पानी एगो महत्व वाला संसाधन हवे। एकर रखरखाव आ मैनेजमेंट कई कारण से बहुत जरूरी बाटे काहें से कि आजकाल प्रदूषण आ कमी की चलते एकर महत्व बहुत बढ़ गइल बाटे।


text:
Tuesday, June 07, 2016
मगही दूरा-दलान - मार्च 2016 में प्रकाशित लेख
मगही
[25] दूरा-दलान
सुमंत (मगही लेखक)
मौसम के हिसाब से हर कोई बसंत के बहार लूट रहलन हे । जन्ने नजर घुमावऽ बसंत के बहार साफ-साफ लौकऽ हे । गांव तो गांव भीड़-भाड़ से भरल शहर में भी बसंत अप्पन छाप छोड़ले हे । ठूंठ पीपर तक पर हरिअरी छा गेलक हे । शहरी भले अप्पन काम-धंधा के फेरा में भाग-दउड़ में मशगुल हथ, बाकि बसंत अप्पन छाप उकरे ऊपरे भी छोड़ले हे । देश-दुनिया लेल भले मथपीरी वाला महीना फरवरी-मार्च होवे, जेकरा में सभे तरह के बजट बच्छर भर लेल पेश करल जाहे, बाकि हिन्दी महीना के हिसाब से सबला मस्त महीना फागुन चल रहल हे । फागुन माने हंसी-खुशी, रंग-गुलाल, गीत-गौनई, प्यार-दुलार के मदमस्त महीना, जेकर असर अइसन कि बूढ़ो जवान हो जा हथन । समूले मगध में भर महीना लोग टोली में जात-पात से ऊपरे उठ के ढोल-मंजीरा, झाल-करताल के धुन पर होली गीत गावऽ हथन । भगवान के नाम राम-कृष्ण-भोले शंकर से शुरू होवे वाला होली गीत उहां तक पहुंच जाहे, जहां सभे एक रंग में रंगा जा हथ । का बूढ़, का जवान, का लइकन सब होली के धून में मस्त हो जा हथन । आउ तब भर फागुन बुढ़वा देवर लागे, भर फागुन । माने एक तो बसंत के बहार आउ दोसर फागुन महीना के मस्ती, लोग-बाग अप्पन सभे दुख-दरद भूला के मस्ती में जीअ हथन ।
बाकि दोसरा दन्ने इहे घड़ी देश के दिशा तय करल जा हे । आवे वाला साल लेल बजट बनऽ हे आउ ओकरे मोताबिक देश के गाड़ी आगे बढ़ऽ हे । भारतीय रेल देश के सबला बड़का उपक्रम हे । दुनिया में एकर अप्पन एगो अलगे पहचान हे । लाखो लाख लोग रोजे रेल से सफर करऽ हथन तऽ साथे-साथे माल ढोवाई के भी काम रेल से होवऽ हे । मुम्बई आउ कोलकत्ता लेल तो रेल लाइफ लाईन हे । जउन मुम्बई-कोलकत्ता में रेल के चक्का फेल तऽ पूरा महानगर फेल । अप्पन देश में आम बजट के साथे रेल बजट भी पेश करल जाहे । रेल बजट में रेल मंत्री बासंती बयार बहावे के पूरा कोरशिश करलन हे । न तो यात्री किराया बढ़ावल गेल आउ न माल किराया । चारगो नया ट्रेन अंतोदय, हमसफर, उदय आउ तेजस एक्सप्रेस चलावे के सपना देखावल गेल हे । मेहरारू, बूढ़ आउ नौजवान सभे लेल ट्रेन में सुविधा बढ़ावल गेल हे । अलहेला लइकन लेल गरम दूध आउ गरम पानी ट्रेन में भेंटाएत । बिहार के गयाजी आउ बिहारशरीफ स्टेशन चकाचक होएत । बिना फाटक वाला रेलवे क्रांसिंग खत्म होएत, तऽ 2020 तक रिजर्वेशन में वेटिंग टिकट के झंझट खत्म हो जाएत । माने रेल बजट एकदम से बसंत नियन सुहावन ।
एने अप्पन बिहार में भी आम बजट पेश करल गेल, जेकरा में कृषि, शिक्षा, ऊर्जा आउ स्वास्थ्य पर बेसी करके जोर देवल गेल हे । राज्य के विकास लेल मुख्यमंत्री के सातो निश्चय पर अमल करे लेल ठोस कदम उठावल जाएत । एकरा लेल बजट राशि के आधा हिस्सा विकास योजना पर खरच होएत । मेडिकल आउ इंजिनियरिंग कालेज के साथे पारा मेडिकल, पालटेकनिक, महिला आइटीआइ खोलल जाएत । माने राज्य के बजट पर भी बसंत के बहार हे । केन्द्र के आम बजट से भी सभे के बड़ी उम्मीद हे, उहां भी बासंती बेयार के कुछ न कुछ असर जरूर रहत । माने इ खुशगवार मौसम में सभे खुश रहऽ । अभी एतने...
प्रकाशित प्रभात खबर-01-03-2016
मगही
[26] दूरा-दलान
सुमंत (मगही लेखक)
अपना हिआं कहल गेल हे कि जहां मेहरारू सभे के पूजा होवऽ हे, उहां देओता के वास होवऽ हे । बाकि आज समाज में मेहरारू के हालत केकरो से छिप्पल नऽ हे । देवी-दुर्गा कहाय वाली मेहरारू सभे बेसी करके बेचारी बन के जी रहलन हे । अपढ़वा तो अनपढ़वा हई हथन, पढ़ल-लिखल के भी हालत समाज में बरोबरी वाला नऽ हे । मेहरारू सभे के ई हालत खाली अपने देश में नऽ दुनिया के दोसरो देश में लगभग इहे हेऽ । शाइद इहे कारण हे कि विश्व स्तर पर 08 मार्च के अंतरराष्ट्रीय महिला दिवस मनावल जा हे । इ अवसर पर लम्हर भाषण, सेमिनार आउ बड़ी कुछ के आयोजन भी करल जाहे । बाकि एक दिन के बाद हालत जस के तस, फिन चुहिया के चुहिया कहानी नियन । मेहरारू सभे के उचित मान आउ सम्मान भेंटाय, एकरा लेल सबला जरूरी हे कि इनकरा पढ़ाई के साथे-साथे दोसरो क्षेत्र में विशेष आरक्षण के लाभ देवल जाए, जेकरा से आगे बढ़े के मौका भेंटाय । आज भी केतने लड़की बीचे में अप्पन पढ़ाई-लिखाई छोड़ के घर-गृहस्ती के काम में लग जा हथन । उनकरा में प्रतिभा के कउनो कमी नऽ रहऽ हे । इ बात मैट्रिक-आईए-बीए से लेके दोसर प्रतियोगिता परीक्षा के परिणाम देखला से पता चलऽ हे । एकर बाबजूद इ पछूआ जा हथन । एकरा लेल प्रयास करल जा रहल हे आउ उमें सफलता भी भेंटा रहल हे ।
अप्पन राज्य बिहार में मेहरारू सभे के आगे बढ़ावे लेल सराहे जुकुर प्रयास करल गेल हे । इ कउनो हम मुंह देखौअल बात न कर रहली हे । अरे हाथ कंगन के आरसी का आउ पढ़ल-लिखल लेल फारसी का इ तो देखे-सुने आउ निहारे के बात हे । झुण्ड बना के एक ड्रेस में लड़की सभे के स्कूल जाना, एक तरह से बिहार के पहचान समूले देश में बनल हे । प्राथमिक शिक्षक बहाली में मेहरारू सभे लेल पच्चास फिसदी आरक्षण, सिपाही बहाली में आरक्षण आउ पंचायत चुनाव में पच्चास फिसदी आरक्षण देके सरकार एगो साहसिक कदम उठौलक हे । जेकर परिणाम हेऽ कि आज सभे स्कूल में मास्टर जी के साथे आधा आधी मास्टरनी जी भी लइकन के लिखा-पढा रहलन हे । मेहरारू सिपाही आज हाथ में बंदूक आउ लाठी-डंडा लेले ड्यूटी कर रहलन हे, जे कभी सपनो में नऽ अदमी सोंचल हल । सिपाही माने मोछ वाला । पंचायत चुनाव लेल नामांकन अपना हिआं चल रहल हे । एकरा में आधा सीट मेहरारू लेल हे । पंचायत चुनाव में केतने अदमी बिना मुखिया के चुनाव लड़ले मेहरारू के नाम पर मुखिया जी बन गेलन । कुछ लाजे-शरमे अपना के मुखिया जी न कहा के सौटकट में एमपी माने मुखिया पति कहा हथन । अब इ सब होवे से मेहरारू सभे घर में मान-सम्मान बढ़ल हे । साथे-साथे उ घर के चहारदिवारी से बाहरे निकले के साहस भी जुटौलन हे । कुछ लोग महिला आरक्षण के ऊपरे अप्पन अंगुरी उठावऽ हथन, जउन कुछ हद तक अपना के सही भी साबित करऽ हथन । बाकि एकरा से मेहरारू सभे के परिवार आउ समाज में मान-सम्मान बढ़ल हे, इ बात से इन्कार न करल जा सकऽ हे । परिवार, समाज, देश आउ दुनिया में मेहरारू सभे के मरद के बरोबर मान-सम्मान मिले के चाही, इ बड़ जरूरी बात हे । अभी एतने बात ।
प्रकाशित, प्रभात खबर-08-03-2016
मगही
[27] दूरा-दलान
सुमंत (मगही लेखक)
इ बात हमरो खुदे अप्पन कान के विश्वास नऽ हो रहल हे, बाकि एकदम से चौबीस कैरेट सोना लेखा सच हे कि आजकल खाली अप्पन मगधे में नऽ समूले बिहार में होली से पहिलहीं जम के मन रहल हे-होली । बात रंग-गुलाल के होवे, कि खाय-पीए के, इया फिन गाजा-बाजा के साथे नाचे-गावे के सभे कुछ मौज-मस्ती में हो रहल हे । हम्मर बात समझलथिन कि एकदम से फारे-फार बतलावे पड़त । जी, हम बात कर रहली हे-पंचायत चुनाव लेल होवे वाला नामांकन के । जइसन कि अपनन्हीं सभे के भी मालूम हेऽ कि बिहार में पंचायत चुनाव दस चरण में होवे वाला हे, जेकरा लेल अधिसूचना दूए मार्च के जारी कर देवल गेलक हे । दसो चरण लेल नामांकन से लेके चुनाव के तारीख निर्धारित कर देवल गेल हे । अइसे पहिला चरण के पंचायत चुनाव 24 अप्रैल के माने होली से ठीक एक महीना बाद हे आउ अंतिम चरण के चुनाव 30 मई के हे । नामांकन के काम तीने मार्च से चल रहल हे । नामांकन आउ चुनाव के बीचे में 24 मार्च के होली परब पड़ रहल हे । होली खास करके अप्पन मगध क्षेत्र के एगो अइसन परब हे, जेकर तैयारी एक तरह से बसंत पंचमी के सरस्वती पूजे से शुरू हो जाहे । खास करके गांव में इ घड़ी खेती-बारी के काम से किसान-मजूर निश्चिंत रहऽ हथन । रबी, दलहन, तेलहन के साथे सर-सब्जी के फसिल इ घड़ी एकदम से अप्पन जवानी के दहलिज पर खाड़ खेत-बधार में बउराएल रहऽ हे । अइसन में किसान-मजूर भी भर फागुन मारे खुशी के बउराएल रहऽ हथ । एक तो बसंत रितु आउ दोसरे में फागुन के मद मस्त महीना, काम-धंधा बेसी कुछ हईए नऽ, अइसन में पूरा महीना सभे के लहालोट कटऽ हे । एगो कहउत बड़ प्रचलित हे कि एक तो करैला, ऊपरे से नीम चढ़ल, एकर ठीक उल्टी बात, एक तो धमधम चमेली आउ ऊपरे से चंदन चढ़ल । ठीक इहे बात हो गेल । एक तो मस्त महीना फागुन आउ मद मातल महीना चईत, ऊपरे से पंचायत चुनाव । एकदम से चकाचक । चुनाव आयोग के सख्ती के बादो नामांकन घड़ी उम्मीदवार से लेके आम जन में जउन तरह के उत्साह आउ उमंग लौक रहल हे, चुनाव जीतला के बाद का करतन, कहल हम्मर बस के बात नऽ हे । पंचायत चुनाव भी अजबे हे । एक्के साथे जिला परिषद, पंचायत समिति, मुखिया, ग्राम पंचायत सदस्य, सरपंच आउ ग्राम कचहरी पंच के चुनाव होवऽ हे । जउन मतदाता के एक वोट देवे में नानी मूअ हे, एक्के बेर उनकरा छौगो के वोट करे लेल छौगो बैलेट भेंटाएत, तऽ ढेर के कपारे चकरी लेखा घुम जाएत । गलिमत इ रहऽ हे कि ढेर जगह पर वार्ड सदस्य आउ पंच के साथे आउरो दोसर उम्मीदवार निर्विरोध चुना जा हथन । आउ न तऽ एक बेर छौगो बैलेट पर वोट देवे में पढ़ल-लिखल तक के पसेना छूट जाहे । पंचायत चुनाव के प्रति अइसन उत्साह कि मरद-मेहरारू नामांकन घड़ी एकदम से भेड़िया धसान जुट रहल हे । गाड़ी-छक्कड़ा, गाजा-बाजा, रंग-अबीर, मुर्ग-मोस्सलम से लेके नस्ता-पानी के पोख्ता इंतजाम हो रहल हे । रंग-गुलाल उड़ावित, बाजा बजावित, नाचईत-गावईत झुण्ड के देखला पर सहज बुझा हे कि होली से पहिलहीं जम के मन रहल हे-होली ।
प्रकाशित प्रभात खबर-15-03-2016
मगही
[28] दूरा-दलान
सुमंत (मगही लेखक)
हमनी सभे के भारतवासी होवे पर जेतना गुमान हेऽ, ओकरा से एक्को रती कम इ बात लेल भी गुमान हे कि हमनी बिहार के रहवईया सभे भाई-बहिन चाहे देश-विदेश जहां भी रही बिहारी हे । अपना के बिहारी कहला इया कहौला से जउन खुशी के एहसास मन के भीतर होवऽ हे, ओकरा इ कागज के पन्ना पर लिखल न जा सकऽ हे । अपना हिआं तो हठुआ से नौ मन परब-त्योहार हे, ओकरे में कुछ उन्नईस तऽ कुछ बीस । निमन से चित्रगुप्त भगवान नियन जउन परब-त्योहार के लेखा-जोखा तैयार करल जाए तऽ मुंह जब्बडी़ बात नऽ कह रहली हे-रोजे कोई न कोई परब होवे के गारंटी हे । बाकि आम के भीड़ में कुछ खास होवऽ हथन, जिनकर महात्तम बेसी होवऽ हे । ई बात परब-त्योहारो पर लागू होवऽ हे । आवेवाला हंसी-खुशी, रंग-गुलाल के परब होली भी एगो अइसने खास परब हे, जेकरा में सभे के मन तरसऽ हे कि होली पर-परिवार के साथे अप्पन घर में मनावल जाए । संस्कृत में कहल गेल हे कि प्रत्यक्षम् किम् प्रमाणम् । माने जउन आंख के आगू हे, ओकरा लेल प्रमाण के का जरूरत ? होली परब से पहिले रेल के आरक्षित सभे डिब्बा फुल । बिना आरक्षित रेल के डिब्बा में अइसन कचमाकूट भीड़ की गोड़-हाथ पसारे के बात तो दूर, गलती से चुटियो घुस जाए तऽ ओकरा ससरे के मौका न भेंटाएत । गाड़ी-छक्कड़ा में लोग चुटा-माटा लेखा लटक-फटक के जा हथ ।
परब-त्योहार नियन आजकल दिवस मनावे के भी परम्परा दिन पर दिन जोर पकड़ले जा रहल हे । लइकाई के बात इयाद कर रहली हे पहिले हमनी राष्ट्रीय परब के रूप में 15 अगस्त के स्वतंत्रता दिवस, 26 जनवरी के गणतंत्र दिवस, 02 अक्टूबर के गांधी दिवस आउ 14 नबम्वर के बाल दिवस, 05 सितम्बर के शिक्षक दिवस मनावऽ हली । अब तो बेलेनटाईन डे, मदर डे, फादर डे, फुल डे आउ राम जाने ई गाड़ी जाके कहां रूकत ? 22 मार्च के बिहार दिवस मनावे के परम्परा बेसी पुरान नऽ हे, बाकि आज के तारीख में जउन खुशी आउ उत्साह के साथे ई समूले सूबा में मनावल जा हे, दोसर कउनो परब से ई कम नऽ हे । भोरे से लेके पहर रात तक एक पर बढ़ के एक कार्यक्रम राजधानी से लेके जिला-जेवार स्तर पर आयोजित करल जा हे । अंग्रेज अप्पन सुविधा लेल 1912 में बिहार के बंगाल से अलगे कर देलन हल । बाद में 01 अप्रैल 1936 में उड़िसा आउ 15 नबम्बर 2000 के बिहार से झारखण्ड राज्य अलगे हो गेलक । खास करके बिहार से झारखण्ड राज्य के अलगे होला पर लोग के बुझाएल की अब बिहार में बाढ-बालू आउ सुखाड छोड़ के कुछो न बचल । बाकि बिहार अप्पन मेहनत के बल उ कारनामा कर देखौलक कि आज बिहार पाछे नऽ हे । बिहार दिवस के अवसर पर हमनी अपना के गौरवांवित महशूस करऽ ही कि हम बिहारी ही । उ राज्य के रहबईया ही जहां भगवान बुद्ध के ज्ञान भेंटाएल, सिक्ख गुरू गोविन्द सिंह के जलम होएल, बाबू वीर कुंवर सिंह अस्सी बच्छर के उमर में अंग्रेज सभे के नाक में दम करलन, गांधी जी चम्पारण से सत्याग्रह के शुरूआत करलन, जहां नालन्दा के खण्डहर ई बात के गोवाही दे रहल हे कि कभी उ दुनिया के नामी विश्वविद्यालय हल, जहां सम्राट अशोक, चन्द्रगुप्त, शेरशाह शासन के बागडोर सम्हारलन, जहां महान खगोल विद् आर्यभट्ट, गुरू चाणक्य, चिकित्सक जीवक, कवि विद्यापति, भीखारी ठाकुर होएलन । उहां के वासी होवे के नाते बिहार दिवस पर हमरा बिहारी होवे के गर्व हे ।
प्रकाशित प्रभात खबर-22-03-2016
मगही
[29] दूरा-दलान
सुमंत (मगही लेखक)
फगुआ तो एकदम से निके-सुखे कट गेल । शासन-प्रशासन के इ बात लेल ओड़िया-खंचिया से धन्यवाद देल चाहऽ ही जिनकर प्रयास से होली के नाम पर हुड़दंग फैलावे वालन के इ बेर दाल नऽ गलल । जहां-तहां लोग हुड़दंग करे के सुरसार भी करलन तऽ पहिले से मुस्तैद प्रशासन हुड़दंगी के एक नऽ चले देलन । इ बच्छर अगजा भोर में फूंकाएल, इ चलते दोसरका दिन आंतर के बाद सग्गर होली एक दिन बाद मनावल गेल । कादो-माटी के नाम पर गाँव-शहर, टोला-टाटी में पहिले जउन तरह के हुड़दंग करल जा हल, इ बेर कहूं देखे-सुने ला नऽ भेंटाएल । कुर्त्ता फार होली इ बच्छर इतिहास लेखा बन के रह गेल । लोग मिलजुल के रंग-गुलाल के परब होली खुशी आउ उत्साह से मनौलन । परिवार के साथे बिना डर बिना भय के लोग एक दोसरा के घरे होली के बधाई देवे गेलन । देर रात तक आवा-जाही बनल रहल । कहूं कोई तरह के अप्रिय घटना नऽ घटल । गयाजी के होली दोसर जगह के होली से एकदमे अलग तरह के होवऽ हे । होली के एक दिन बाद झुमटा निकालल जा हल । जेकर रूप आज बदल गेलक हे आउ ओकर जगह पर मटका फोड़े के परम्परा जोर पकड़ले हे । मटका फोड़े में रंग के जगह एक दोसरा के पानी पोरावल जा हे । माने होली के दोसरा दिन बाद भी निके-सुखे घर से निकलना गयाजी में मोस्किल हे । जहां मटका फूटऽ हे, उहां दू-चार घंटा पानी के बौछार इ तरह से करल जाहे कि उहां से गुजरइत लोग के बचना मोस्किल हे । एतने नऽ गयाजी में बूढ़-पुरनिया लेल बुढ़वा मंगल भी मनावे के परम्परा कभी हल, जउन होली के बाद आवेवाला मंगल के मनावल जा हल । अब धीरे-धीरे बुढ़वा मंगल खत्म होवे पर हे । जहां-तहां अभिओ मंदिर में बइठ के बूढ़ा लोग दम तोड़इत बुढ़वा मंगल मनावऽ हथन । काशी अइसन खास जगह पर आझो बुढ़वा मंगल मनावल जा हे । होवे कुछो बाकि इ बेर होली पर हुड़दंगी सभे के हुड़दंग मचावे के मौका नऽ भेंटाएल । अइसे गुड फ्राइडे आउ ओकरे बाद दिन चौथा शनिचर होवे से बैंक के साथे ढेरे ऑफिस, स्कूल-कॉलेज के बंद रहला से होली के सुरूर एतवार तक सभे पर सवार रहल । अब जाके सोमवार से सभे सामान्य होलन । प्रशासन के मुस्तैदी से होली के रंग कहूं बदरंग नऽ होएल । अब तो फागुन के बाद फागुन से भी बेसी रसगर आउ लासा सन लसलस महीना चइत जेकरा हिन्दी के नया साल संवत् के पहिला महीना मानल जा हे, चढ़ल हे । चइत महीना फागुन से भी बेसी आग लगावन हे । चइत के महीना में विरहीन के विरह वेदना आउरो बढ़ जा हे । इ चइत के महीना में कोयली के बोली विरहीन के करेजा गोली नियन बेधऽ हे । जेकर जिकीर मगही के पारम्परिक चइती गीत में केतना निमन से करल गेल हे-
कोयली मीठी बोलिया हो, कोयली मीठी बोलिया ।
आज काहे बोले आधी रतिया हो रामा, कोयली....
रोजे-रोजे बोले कोयली, भोर-भिनसरवा
आज काहे बोले आधी रतिया हो रामा, कोयली...
होवे दे बिहान कोयली, खोंतवा उजाड़वऊं
जड़ी से कटइवौ धानी बगिया हो रामा, कोयली...
माने बसंत पंचमी के दिन से बसंत अप्पन जादू जउन सग्गर बिखेरले हे, उ फागुन के बादो भर चइत कपार चढ़ के बोलइत रहत । परकीरति के साथे हर कोई मगन हथ । आम के बउराएल मंजर में लगल टिकोरा सनासन बढ़ रहल हे, खेत में गेहूंम के बूढ़ाएल बाली झूम रहल हे, डाली पर बइठल कोयली दिने-राते कूहूंक रहल हे, महुआ से रसगर फूल टपक रहल हे, पछूआ हावा धधा रहल हे, अइसन में अदमी के मन बेकाबू न होवे, इ तो न्याय नऽ हे । इ लेल ढोलक-छाल-मंजीरा के ताल पर लोग-बाग अब फगुआ के जगह पर चइती गीत गा रहलन हे-चइत मासे होवऽ नऽ सहइया हो रामा........ ।
प्रकाशित प्रभात खबर-29-03-2016
Posted by नारायण प्रसाद at 4:55 AM
Labels: मगही दूरा-दलान
No comments:
Subscribe to: Post Comments (Atom)


text:
उत्तर प्रदेश के खबर
(सोमार, 14 नवंबर)
- कांग्रेस के चुनाव प्रचार अभियान शुरू करत राहुल गाँधी राज्य के लोग के ललकरन कि कहिया ले भीख माँगे महाराष्ट्र जाएब सभे ? कहलन कि केन्द्र से मिलल धन के राज्य में दुरुपयोग होखत बा आ आम आदमी तक ऊ नइखे चहुँप पावत. राहुल के बयान के आलोचना करत बसपा कहलसि कि प्रदेश के पिछड़ापन, गरीबी आ बेरोजगारी खातिर सबले बेसी दोषी काँग्रेसे बिया. राहुल बतावसु कि राज्य के बढ़न्ती खातिर कवन काम कइले बिया कांग्रेस ?
- मुख्यमंत्री मायावती कांग्रेस महासचिव राहुल के आरोपन के खारिज करत ओकरा के ‘झूठ के पुलिंदा’ बतवले बाड़ी.
- प्रदेश में नगर निकायन के चुनाव समय पर ना करा पवला का चलते जवना निकार के समयावधि खतम होखत जात बा ओहिजा जिलाधिकारी के प्रशासक बना दिहल गइल बा. सगरी निकाय के कार्यकाल तीस नवम्बर ले पूरा हो जाई.
- सुप्रीम कोर्ट राज्य सरकार से दस दिन का भीतर बतावे के कहले बिया कि एगो गैर आईएएस अधिकारी शशांक शेखर सिंह के कैबिनेट सचिव कइसे बना दिहल गइल.
- मिर्जापुर के भटौली घाट स्थित प्लाटून पुल से एगो कार नदी में गिर पड़ल जवना चलते तीन गो छात्र डूब के मर गइलें. हालांकि छह गो बाकी छात्रन के बचा लिहल गइल. छात्र बनारस के सारनाथ जात रहले.
- जौनपुर जिला के बक्सा इलाका में फतेहगंज का नियरा एगो जीप से धक्का लगला से दुपहिया सवार एगो अधिवक्ता आ उनुका पत्नी के मौत हो गइल.


text:
बिहार बोर्ड के मैट्रिक परीक्षा प्रवेश पत्र आ कुछ अउर खबर
बिहार बोर्ड के मैट्रिक परीक्षा प्रवेश पत्र आजु शुक का दिने से बिहार विद्यालय परीक्षा समिति के वेबसाईट पर मिलल शुरु हो जाई. बोर्ड के वेबसाईट bsebbihar.com हवे. एहिजा से 23 जनवरी ले आपन प्रवेश पत्र उतार सकीहें परीक्षार्थी. अगर उतारल प्रवेश पत्र में कवनो गलती मिले त अपना विद्यालत के प्राचार्य का माध्यम से ओकरा के सुधरवावल जा सकेला. इहो काम तेइसे तारीख ले करवा लेबे के पड़ी.
बिहार के भोजपुरी पट्टी से कुछ अउर खबर –
रोहतास जिला के शिवसागर इलाका के कैथी उच्च विद्यालय में एगो शिक्षक के गोली मार के घवाहिल कर भगलें कुछ अपराधी.
पश्चिम चंपारण जिला के एगो अदालत से शादी के झांसा देके यौन शोषण करे वाला एगो कुकर्मी के दस बरीस के जेल आ दस हजार रुपिया जुर्माना के सजा मिलल बा.
राजद अध्यक्ष लालू प्रसाद के हिन्दुस्तानी अवाम मोर्चा के प्रदेश अध्यक्ष वृषिण पटेल का साथे बियफे का दिने राँची में मुलाकात प राजनीतिक बुझउवल होखे लागल बा. जबकि पटोल का मुताबिक ऊ अपना गोल के नेता जगदीश शर्मा से भेंट करे आइल रहलें आ संजोग से लालू सोझा पड़ गइलन त हालचाल पूछे लगलन. एहमें कवनो राजनीतिक मकसद देखला के जरुरत नइखे.
बिहार के मुख्यमंत्री नीतीश कुमार अपना विकास समीक्षा यात्रा करत बियफे का दिने सारण जिला में विकास कार्यन के प्रगति आ कार्यान्वयन के जायजा लिहलें. एकमा प्रखंड के हंसराजपुर पंचायत में जीविका कार्यकर्तन से मुलाकात कइलें आ जिला में करोड़ों रुपिया के कई गो योजना के शिलान्यास आ उद्घाटन कइलन.
उत्तर बिहार के लोगन के राज्य में चलत शीतलहरी से अबहीं कवनो राहत नइखे मिलल आ मौसम वइसने खराब चलत बा.


text:
देश दुनिया खेल व्यापार मनोरंजन के खबर
(शनिचर, 10 दिसम्बर)
देश
- कोलकाता अग्निकांड के न्यायिक जांच करावे के एलान कइली मुख्यमंत्री ममता बनर्जी.
- कोलकाता अग्निकांड त्रासदी के अपना तरीका से सम्हारे खातिर प्रणब मुखर्जी ममता बनर्जी के प्रशंसा कइलना. ममता बनर्जी काल्हु घंटनो ओहिजा एगो फेंड़ का नीचे प्लास्टिक के कुर्सी पर बइठ के हालात सम्हारे में लागल रहली.
- राजस्थान के ऊर्जा आ सूचना जनसम्पर्क मंत्री डॉ. जितेंद्र सिंह कहले बाड़न कि योगे सगरी बीमारियन के सार्वभौमिक दवाई ह आ एकरा के सगरी देश सकार लिहले बाड़े. कहलन कि ग्लोबल वार्मिग आ दोसर आफतन से घेराइल दुनिया अब ओह शांति के खोजत बिया जवना के संदेश महात्मा बुद्ध, ईसा मसीह, महावीर स्वामी आ महात्मा गांधी दिहले रहले.
- अन्ना हजारे के तेवर से घबराइल केन्द्र सरकार अब लोकपाल के मुद्दा पर सर्वदलीय बइठक बोलावे के एलान कइले बिया. अन्ना कहले बाड़न कि ऊ पाँच गो राज्यन में कांग्रेस का खिलाफ अभियान चलइहें. ओने दिग्विजय सिंह के कहना बा कि अनशन पर बइठे से पहिले अन्ना के संसद के फैसला के इंतजार कइल चाहत रहे. जंतर मंतर पर अन्ना के अनशन का चलते दिल्ली पुलिस सुरक्षा के कड़ा इंतजाम कइले बिया.
- गोवा खनन घोटाला खातिर ओहिजा के मुख्यमंत्री दिगम्बर कामत के जिम्मेदार बतवलन बाबा रामदेव.
- कोलकाता के एएमआरआई अस्पताल में भइल अग्निकांड में शनिचर के दिन ले मरे वालन के गिनिती 91 हो गइल जवना में दू गो नर्सो शामिल बाड़ी.
- कोलकाता के एगो अदालत शनिचर का दिने शहर के एएमआरआई अस्पताल के सात गो निदेशकन के दस दिन का पुलिस हिरासत में भेज दिहलसि. शुक का दिने एह अस्पताल में आग लाग गइला से नब्बे मरीज मर गइल रहले.
- लोकपाल विधेयक पर चरचा करे खातिर मंगल का दिने केन्द्रीय कैबिनेट आ संप्रग के बइठक होई.
- कोलकाता के एएमआरआई अस्पताल के एगो अउरी लापरवाही सामने आइल बा जवना में मिलल कि मरल मरीजन का सूची में एगो नाम अइसनो रहे जवन महिला जिन्दा बिया.
- अन्ना हजारे के कहना बा कि टीम अन्ना अब सीधे राहुल से बात करी आ उनुके साथे लोकपाल मुद्दा पर चरचा करी.
- आंध्र में अपना सतरह गो बागी विधायकन पर कार्रवाई करे के तय कइलसि कांग्रेस. बागी विधायकन के सदस्यता रद्द करावे के प्रक्रिया शुरू कइलसि.
- अन्ना हजारे से उनुका प्रदर्शन के पूरा विवरण मँगलसि दिल्ली पुलिस, के के आई, के के बोली, कतना गाड़ी अइहें सँ, वगैरह वगैरह.
- लोकपाल विधेयक खातिर सरकार पर दबाव डाले खातिर अनशन करे अन्ना हजारे दिल्ली चहुँपले जहाँ ऊ काल्हु एक दिन के अनशन करीहें.
- मनरेगा में काम करावे में त्रिपुरा सबले आगे बावे.
- कपिल सिब्बल के कहना बा कि स्पेक्ट्रम कीमत तय करे में चिदम्बरम के कवनो भूमिका ना रहुवे.
- ओडिशा में नक्सली गिरोह एगो निर्माण कंपनी के शिविर पर हमला कर के छह गो वाहन फूंक दिहले. नक्सली ना चाहसु कि कतहीं कवनो विकास के काम होखे भा लोग के पढ़ावल लिखावल जाव.
- कोलकाता के अस्पताल में लागल आग से नब्बे लोग मर गइल. एह अग्निकांड के उच्चस्तरीय जांच करवावे के माँग कइले बावे वाम मोर्चा. अस्पताल से जुड़ल छहगो अधिकारियन के गिरफ्तार कर लिहल गइल बा जवना में दू जने अस्पताल के मालिक हउवें.
- शुक का दिने जयललिता फेर अपना दू गो मंत्रियन के हटवली. महीना भितरे ई दोसरका फेर बदल भइल.
- दिल्ली उच्च न्यायालय शुक का दिने केंद्रीय सूचना आयोग के एगो आदेश पर रोक लगा दिहलसि जवना में दिल्ली पुलिस के कहल रहे कि ऊ वकील शांति भूषण से जुड़ल सीडी के फोरेंसिक रिपोर्ट के एक कॉपी एगो आरटीआई आवेदक के उपलब्ध करावे.
- लोकपाल मामला पर संसद के स्थायी समिति के रिपोर्ट के भाजपा आलोचना करत कहले बिया कि लोकपाल के दायरा से सिटिजन चार्टर आ निचला नौकरशाही के बाहर राखल एकर सबले बड़ कमजोरी बा.
- शुक का दिने ग्वालियर में तानसेन समारोह शुरू हो गइल जवन 12 दिसम्बर ले चली.
- शुक का दिने थोड़ देर खातिर कांग्रेस के वेबसाइट हैक हो गइल रहुवे बाकिर ओकरा के तुरते चालूओ करा लिहल गइल. काल्हुवे सोनिया गाँधी के जनम दिन रहुवे.
- भंवरी मामला में गिरफ्तार महिपाल मदेरणा के सीबीआई हिरासत बढ़ावल गइल.
- कमजोर लोकपाल बनावे का पाछा राहुल के हाथ बतवलें अन्ना हजारे.
- भाजपा सांसद काल्हु आपन आपन लिखित घोषणा स्पीकर आ राज्यसभा के सभापति के शुक का दिने सँउपले जवना में कहल गइल बा कि ओह लोग के विदेश में कवनो गैरकानूनी खाता नइखे.
दुनिया के खबर
- फिलीपींस में एगो हवाई जहाज दुर्घटना में 12 लोग मर गइल आ बीस जने घवाहिल हो गइलन.
- पेटेंट का लड़ाई में एप्पल के झटका लागल जब जर्मनी के एगो अदालत कॉपीराइट उल्लंघन मामिला में मोटोरोला मोबिलिटी के पक्ष में फैसला दे दिहलसि.
- अमेरिकी जनरल मानत बाड़े कि पाकिस्तान के एहो चौकी पर नाटो के हवाई हमला का बाद से दुनु देश के संबंध अझुरा गइल बा.
- तिब्बती धर्मगुरु दलाई लामा अतवार का दिने प्राग में होखे वाला एगो सम्मेलन में एशिया में मानवाधिकार के हालात पर आपन विचार रखीहें.
- रूस के कहना बा कि ईरानी परमाणु कार्यक्रम के सैनिक मकसद होखे के कवनो सबूत नइखे.
- जरदारी के कहना बा कि ऊ स्वस्थ बाड़े आ जल्दिये पाकिस्तान लवटीहें.
- पिछला चुनाव में दू तिहाई बहुमत पावे वाली यूनाइटेड रशिया पार्टी के नयका संसद में बहुमते भर मिलल बा.
- शुक का सँझिया बम के अफवाह का बाद एफिल टावर के खाली करा लिहल गइल रहुवे.
- विवादित लेखक सलमान रुश्दी अपना पहिले के प्रेमिका मिशेल बैरिश से बिआह कइल चाहत बाड़े. कुछे महीना पहिले दुनु में बिलगाव हो गइल रहुवे.
- संयुक्त राष्ट्र के महासचिव बान की मून कहले बाड़न कि आलोचना आ सार्वजनिक बहस रोके खातिर सोशल मीडिया पर पहुँचे पर रोक मत लगावे भारत भा दोसर कवनो देश.
- यूरोपीय संघ शुक का दिने आरोप लगवलसि कि भारत जलावायु करार का राह में रोड़ा अटकवले बा.
व्यापार व्यवसाय के खबर
- देश में रोज 9.36 लाख घनमीटर बायोगैस के उत्पादन होत बा. कहलन फारूक अब्दुल्ला. इहो बतवलन कि देश में 49,130 मेगावाट पवन ऊर्जा मौजूद बा जवना के इस्तेमाल होखे के चाहीं.
- केंद्रीय वित्त मंत्री प्रणब मुखर्जी शनिचर का दिने कहलन कि मौजूदा लेखा साल में पूर्वी राज्यन में हरित क्रांति ले आवे खातिर 4,75,000 करोड़ रुपिया के पैकेज बनावल गइल बा जवना में से 2,23,380 करोड़ रुपिया बैंकन का मार्फत कर्जा दिहल जा चुकल बा.
- आरबीआई गवर्नर डी॰ सुब्बाराव के कहना बा कि अगर रिजर्व बैंक कदम ना उठवले रहीत त महंगाई अउरीओ अधिका होखीत.
- अनुमान से बेसी रह सकेला राजकोषीय घाटा, केन्द्र सरकार ई अनेसा जतवलसि.
- केंद्रीय पेट्रोलियम आ प्राकृतिक गैस मंत्री एस. जयपाल रेड्डी शुक का दिने कहलन कि ईरान का साथ तेल भुगतान विवाद सलटा लिहल गइल बा आ आपूर्ति में कवनो तरह के रुकावट नइखे.
मनोरंजन का दुनिया से
- बालीवुड के सदाबहार अभिनेता देव आनंद के शनिचर का दिने लंदन में अंतिम संस्कार कइल गइल.
- ‘अंदाज अपना अपना’ के एनिमेटेड संस्करण में रवीना टंडन एगो किरदार के आपन आवाज दीहें.
- ‘डैम 999’ के निर्देशक सोहन रॉय अपना खातिर पुलिस सुरक्षामँगले बाड़न. तमिलनाडु में एह फिल्म के प्रदर्शन पर रोक लगा दिहल बा आ रॉय के 12 दिसम्बर के चेन्नई में एह मामिला के सुनवाई खातिर मौजूद रहे के बा.
- अभिनेत्री शिल्पा गर्भवती होखे के बात सकरली. उनुकर शादी बिजनेस मैन राज कुंद्रा से भइल बा आ ई ओह लोग के पहिला बच्चा होखी.
- अभिनेता आमिर खान अपना बेटा के नाम अबुक कलाम आजाद रखले बाड़े. अबुल कलाम आमिर खान के परदादा रहलें.
- महिला केंद्रित फिलिमन के अब नया पहचान मिले लागल बा. एकर प्रमाण एकता कपूर के ‘द डर्टी पिक्चर’ में देखल जा सकेला जवना के पूरा कहानी अभिनेत्री विद्या बालन के किरदार के इर्द-गिर्द बुनाइल बा.
- अभिनेता फरहान अख्तर फिल्मकार राकेश ओमप्रकाश मेहरा के नयकी फिल्म ‘भाग मिल्खा भाग’ में जानल-मानल धावक मिल्खा सिंह के भूमिका निबइहें, फरहान चाहत बाड़न कि ऊ हूबहू मिल्खा जइसने लउकसु एहसे ऊ दाढ़ी बढ़इहें आ माथ पर पगड़ीओ बन्हीहें,
- फिल्मकार संजय लीला भंसाली इच्छामृत्यु पर बनावल अपना फिल्म ‘गुजारिश’ में खुदही संगीत दिहले रहन जवना के लोग पसंदो कइले रहल, बाकिर ऊ फेरू कवनो दोसरा फिलिम में संगीत देबे के इरादा नइखन रखले.
- बॉलीवुड तारिका मल्लिका शेरावत अपना अगिला फिल्म ‘किस्मत लव पैसा दिल्ली’ में एगो हरियाणवी लड़िकी के भूमिका करत बाड़ी.
खेल के खबर
- राष्ट्रीय स्क्वॉश चैम्पियनशिप में सौरव घोषाल मरदन वाला आ दीपिका पाल्लीकल महिला वाला चैम्पियनशिप जीत लिहली.
- विदेशी क्रिकेट टीम पाकिस्तान में बेहिचक खेल सकसु एह खातिर पाकिस्तान क्रिकेट बोर्ड एगो फूलप्रूफ सुरक्षा खाका तइयार कर लिहले बावे.
- आस्ट्रेलियाई पुरुष हॉकी टीम के सुपरस्टार डैमी ड्वायर के साल 2011 के ‘प्लेअर ऑफ द इअर’ पुरस्कार से सम्मानित कइल गइल बा आ उनुके एगो साथी मैथ्यू स्वान के ‘यंग प्लेअर’ पुरस्कार मिलल बा.
- अतवार का दिने सैफ कप फुटबाल फाइनल में अफगानिस्तान से मुकाबला करी भारत आ ई मुकाबला आसान नइखे.
- पाकिस्तान क्रिकेट टीम ने चटगाँव के अजहुर अहमद चौधरी क्रिकेट स्टेडियम में होखत पहिला टेस्ट मैच के दुसरका दिने शनिचर के खेल खतम होखे बेरा ले अपना पहिला पारी में चार विकेट के नुकसान पर 415 रन बनाके 280 रन के बढ़त हासिल कर लिहलसि.
- चैम्पियंस ट्रॉफी हॉकी टूर्नामेंट में स्पेन आ आस्ट्रेलिया का बीच खिताबी मुकाबला अतवार का दिने होई.
- अतवार का दिने होखे वाला चेन्नई एकदिना मैच जीत के शृंखला के समापन कइल चाही भारत.
- इंग्लैंड के टीम में ऑफ स्पिनर गेंदबाज रहल रॉय टेटरशाल के नवासी साल का उमिर में निधन हो गइल बा.
- होबार्ट टेस्ट में आस्ट्रेलिया के पारी 136 रन पर समेटाइल. पहिला पारी का आधार पर न्यूजीलैंड चौदह रन के बढ़त लिहले बा.
- डीडीसीए सहवाग के सम्मान स्वरूप दीही 25 लाख रुपिया.
- सैफ कप फुटबाल में शुक का दिने मालदीव के 3-1 से हराके भारत फाइनल में पहुंच गइल.


text:
साल के आखिरी शुक का दिने रिलीज होखे जा रहल बिया भोजपुरी फिल्म “नथुनिया पे गोली मारे”. अजय श्रीवास्तव के लिखल कहानी पर उनके निर्देशन में उनकरे निर्माण बा ई फिल्म. जवना के अभय सिन्हा के यशी फिल्म्स आ अजय श्रीवास्तव प्रोडक्शन प्रस्तुत कर रहल बा. एह फिल्म में गाँव जवार में बाहुबलियन के आतंक के कहानी देखावल बा. फिल्म के खास कलाकारन में सुदीप पाण्डेय, पंकज केसरी, सुशील सिंह, विजय लाल यादव, मोनालिसा, गुंजन पंत, रीतू पाण्डेय, डाल्फिन, धामा वर्मा, दिव्यांशू नन्हे, विवेक तिवारी, विनोद तिवारीम ब्रजेश सिंह, आ अवधेश मिश्रा शामिल बाड़ें. स्वाति वर्मा, तसलीम, आ सीमा सिंह पर फिल्म के खास गाना फिल्मावल गइल बाड़ी सँ.
(स्रोत – प्रशान्त-निशान्त)


text:
बसपा विधायक पर रेप के मुकदमा दर्ज हो गइल
नरैनी के बसपा विधायक पुरुषोत्तम नरेश द्विवेदी अपना बचाव में अपना नपुंसक होखे के तर्क दिहले बाकिर सुबूत उनका आ उनका गिरोह का खिलाफ गइल बा जवना चलते पुलिस चार लोग का खिलाफ दुराचार के मुकदमा दर्ज कर लिहले बिया. शायद विधायक जी के गलत कानूनी सलाह मिलल रहे आ उनका ना मालूम रहे कि नपुसंको बलात्कार के आरोपी हो सकेला. विधायक के तीन गो दोस्त गिरफ्तार हो चुकल बाड़े आ विधायक के गिरफ्तारी खातिर पुलिस छापामारी कर रहल बिया. ओने बलात्कार के शिकार लड़की जेल में बन्द बिया आ पुलिस के कहना बा कि ओकरा पर चोरी के आरोप सही बा आ ओकर गिरफ्तारियो सही बा. बसपा विधायक के अबही ले पार्टी से निकाले के कवनो खबर नइखे.


text:
सिनेमा भोजपुरी खातिर एह साल के होली भोजपुरी के सदाबहार सुपर स्टार रवि किशन आ रानी चटर्जी का नामे रही काहे कि एह होली पर रिलीज होखत तीन गो फिलिमन में शामिल बाड़े या त रविकिशन ना त रानी चटर्जी.
पहिला फिल्म माँ विन्ध्वासिनी विजन प्रस्तुत निर्मात्री नेहा तिवारी आ लेखक निर्देशक संतोष मिश्रा के हऽ, “कईसन पियवा क चरित्तर बा”. एह फिलिम में रवि किशन आ रानी चटर्जी के जबरदस्त रोमांस बा. साथ में बाड़े मनोज पाण्डे, अंजना सिंह, शक्ति सिन्हा आ संजय पाण्डेय. एह फिलिम का बारे में कहात बा कि रवि रानी के जोड़ी के दर्शक देवरा बड़ा सतावेला फिलिमो से अधिका पसन्द करीहें. भोजपुरिया ट्रेड में हॉट केक बनल एह फिलिम के मुंबई आ बिहार में एक साथ रिलीज कइल जात बा.
दोसरकी फिलिम हवे “प्राण जाए पर वचन ना जाए”. के.डी. निर्देशित एह फिल्म में रवि किशन एगो मुस्लिम बाहुबली नवाब का भूमिका में बाड़न, एहमें उनुका अलावे राजीव दिनकर आ अक्षरा सिंह मुख्य भूमिका में बा लोग. एह फिलिम के एगो गाना “साढ़े तीन बजे मुन्नी जरूर आना” पहिलही से धूम मचा के रखले बा.
तिसरकी फिलिम रही बिहार के प्रसिद्ध वितरक, विधायक आ निर्माता डॉ. सुनील के फिल्म “दुर्गा”. एहु फिलिम के पूरा देश में एकेसाथ रिलीज कइल जात बा. एहमें रानी चटर्जी केंद्रीय भूमिका में बाड़ी. साथ में बाड़न विराज भट्ट आ अवधेश मिश्रा.
कुल मिला के कहल जा सकेला कि अबकी के होरी के रंग रविकिशन आ रानी चटर्जी के अभिनय का साथे होखी.
(उदय भगत के रपट से)